הוועדה המשותפת לוועדת החוץ והביטחון ולוועדת החוקה, חוק ומשפט לבחינת הצורך להכריז על מצב חירום, כנסת 19, פרוטוקול מספר 26, 2013-08-08 00:00

אברהם מיכאלי: והוועדה הקבועה האריכה לפני חודש או חודש וחצי.

אברהם מיכאלי: בקיצור, ההארכה האחרונה תקפה עד 31 בדצמבר 2013.

אברהם מיכאלי: זה אומר שמשרדי הממשלה צריכים לקחת בחשבון... בדרך כלל הממשלה מגישה חודשיים או חודש וחצי לפני, שזה אומר שאיך שהמושב חוזר, ב-15 באוקטובר, אני כבר מצפה שהממשלה תגיש בקשה להאריך את התוקף של מצב החירום.

אברהם מיכאלי: אבל הפעם מצפה לממשלה התנגדות עזה של הכנסת, שלא תקבל יותר בקשות, אלא אם כן הכנסת תשתכנע שכל משרד ממשלתי באמת עשה את המקסימום שהיה יכול לעשות.

אברהם מיכאלי: בפעם הקודמת מה שנתן את הקרדיט למשרדים זה שהכנסת הייתה במעבר מקדנציה לקדנציה, אבל עכשיו זה כבר לא יהיה.

אברהם מיכאלי: לוח הזמנים שאני אתן לכולם.

אברהם מיכאלי: .. תבינו, ב-15 באוקטובר אני מצפה מכולם שיחזרו הנה ונעשה ישיבה הכי מוקדם שאפשר בתחילת המושב, ובאותה ישיבה נשמע מכולם איך הם התקדמו למקסימום.

אברהם מיכאלי: כי אז הבקשה מהממשלה תבוא תוך שבועיים-שלושה וכבר לא יהיה לנו מקצה שיפורים נוסף לפני הדיון על הארכת מצב החירום במדינה.

אברהם מיכאלי: לכן יש עליכם, על כל המשרדים, אחריות מאוד גדולה כלפי אותם צווים שאתם מחזיקים ביד.

אברהם מיכאלי: אם אתם מרגישים שאתם לא משתלטים על זה, תודיעו כבר היום לשר שלכם שאתם לא מסוגלים להשתלט על תיקון המצב הזה ולהעביר את זה לכנסת.

אברהם מיכאלי: תבינו, גם בכנסת יש לנו לחץ ובעיות מול הוועדות.

אברהם מיכאלי: אני הורדתי מכם את האחריות בדיונים הקודמים במה שקשור לוועדות, את זה אנחנו נעשה, אבל אם אתם לא תעבירו את התקנות והחוקים שהייתם צריכים להעביר כבר לפני שנה, אין יותר הנחות.

אברהם מיכאלי: תצאו מנקודת הנחה שזאת ההארכה האחרונה שהכנסת מאפשרת, אלא אם כן נהיה תקועים עם איזה חוק בעייתי באופן חריג, שבו נצטרך להסביר למה הכנסת מאפשרת לממשלה באופן חריג להאריך את מצב החירום.

אברהם מיכאלי: אני אתחיל לעבור משרד-משרד.

אברהם מיכאלי: הרוטינה הרגילה שבה כל משרד אומר לי, "כן, העברתי, זה מסתובב.

אברהם מיכאלי: .." – אין, אני יותר לא אשמע את התירוצים האלה, כי ההסתובבויות האלה היו כבר מספיק.

אברהם מיכאלי: זה לא צו שנולד אתמול, זה צו ששוכב אצלכם...

אברהם מיכאלי: רק בטיפול שלי זה כבר לפחות שלוש או ארבע שנים.

אברהם מיכאלי: וכל פעם שבאתם וביקשתם, נתתי.

אברהם מיכאלי: אבל המצב השתנה פה: הכנסת לא תאפשר יותר, ויש על זה הסכמה בין קואליציה ואופוזיציה.

אברהם מיכאלי: גם הממשלה כבר מתביישת לבקש משהו שכבר לפני ארבע או שלוש שנים הייתם צריכים לקדם אותו.

אברהם מיכאלי: לכן אני גם אזמן ישיבה עם מזכיר הממשלה ועם היועץ המשפטי לממשלה.

אברהם מיכאלי: אתם, משרד המשפטים, צריכים לקחת אחריות על כל המשרדים – במה שיש לכם, אני לא מדבר על משהו שאתם לא רשאים.

אברהם מיכאלי: אנחנו גם נדבר עם מזכיר הממשלה.

אברהם מיכאלי: ..

אברהם מיכאלי: בחודשים האלה המשרדים עובדים, אין לכם פגרה.

אברהם מיכאלי: אז גם אוגוסט, וגם ספטמבר, למרות החגים...

אברהם מיכאלי: אני לא רוצה להגיע ל-15 באוקטובר עם אותה רשימה שאני כרגע מחזיק, שהיא רשימה ארוכה מאוד.

אברהם מיכאלי: ארוכה מאוד.

אברהם מיכאלי: נפרדנו ביולי 2012, אנחנו היום כבר באוגוסט 2013, ואני לא רואה פה כלום, לא ראיתי אחד שהגיע לכנסת.

אברהם מיכאלי: הרי אתם עבדתם, לא הייתם בפגרת בחירות.

אברהם מיכאלי: אלא אם כן אני אשמע שיש שר מסוים שעצר תהליכים.

אברהם מיכאלי: אז אותו שר, נקרא לו ונדבר איתו ונבהיר לו שלא יהיה לו צו, וזה יכול לפגוע בתפקוד של המשרד שלו.

אברהם מיכאלי: אבל חברים, סדרי עדיפויות אתם קובעים.

אברהם מיכאלי: שלא תגידו לי שאין כוח אדם ושקשה.

אברהם מיכאלי: הרי כשהממשלה רצתה, העבירו בחוק ההסדרים עשרות חוקים.

אברהם מיכאלי: מה, פתאום הכול בסדר?

אברהם מיכאלי: מה שרוצים לפתור – פותרים.

אברהם מיכאלי: ואם לא – כנראה זה לא חשוב לכם.

אברהם מיכאלי: לכן אני מודיע עכשיו: אוגוסט וספטמבר – זה הזמן שלכם להשלים את הפערים.

אברהם מיכאלי: אני אומר את זה לכל המשרדים.

אברהם מיכאלי: ב-15 באוקטובר או בסמוך אליו, כמה ימים אחרי פתיחת המושב, נתכנס פה שוב ואז כל משרד יעשה.

אברהם מיכאלי: ..

אברהם מיכאלי: אנחנו עובדים פה, אני לא יוצא לחופשה.

אברהם מיכאלי: אם יש לכם בעיה ספציפית שאתם רוצים את העזרה של הכנסת, אנחנו נוכל לעזור לכם.

אברהם מיכאלי: כי אין לי אינטרס, חלילה, לשבש עבודה של משרד מסוים או לפגוע במשק בגלל שאותו צו יבוטל.

אברהם מיכאלי: רבותיי, הצו הזה יבוטל.

אברהם מיכאלי: אם לא יוכרז מצב חירום במדינה, הצווים האלה ייפלו, ואז לא יהיה לכם כלי לעבוד איתו.

אברהם מיכאלי: אולי השר לא מבין, אולי לא הבהרתם לו מספיק מה המשמעות של אי-הארכת מצב חירום.

אברהם מיכאלי: לכן, אם לחוץ לכם ואם חשוב לכם – רובכם יועצים משפטיים – אתם צריכים לכוון בקטע הזה את השר ולהבהיר לו את חומרת העניינים.

אברהם מיכאלי: אם השר מתנגד – בסדר, שימשיך להתנגד.

אברהם מיכאלי: אבל לא יהיה לו צו.

אברהם מיכאלי: הוא לא יוכל לעבוד עם אותו צו.

אברהם מיכאלי: זו הקדמה כללית.

אברהם מיכאלי: אנחנו פתרנו המון, זה לא שלא עשינו כלום.

אברהם מיכאלי: אבל לצערנו אנחנו עדיין נכנסים להצטדקות, והיו חברי כנסת שתקפו ותקפו ואמרו שזו בושה.

אברהם מיכאלי: אנחנו כמדינה מבינים טוב שאנחנו מתעסקים בדברים במשך עשרות שנים, אבל מרגע שהתחלנו לטפל בזה, אנחנו צריכים לסיים את זה.

אברהם מיכאלי: הדבר הזה לא יימשך.

אברהם מיכאלי: אותו ענף ספציפי שהוא בעייתי, יצטרכו לתת לו פתרון אחר.

אברהם מיכאלי: אבל מצב חירום לא יוארך בגלל זה, כי זה מצחיק שבגלל זה אנחנו מכריזים מצב חירום במדינה.

אברהם מיכאלי: טוב, אני הולך עכשיו משרד-משרד.

אברהם מיכאלי: נתחיל עם משרד התחבורה.

אברהם מיכאלי: אני אעבור איתך נושא-נושא ואתה תגיד לי אם אתה רואה בעיה ספציפית שאני צריך לדעת אותה היום.

אברהם מיכאלי: ואם לא – אין בלוח הזמנים שאמרתי מקום להסבר למה ב-15 באוקטובר הצו לא יונח כתקנה או כחוק בכנסת.

אברהם מיכאלי: זה הכול.

אברהם מיכאלי: יש לכם חודשיים.

אברהם מיכאלי: "הובלת דלק" – לפי מה שדווח לי, ב-2012 התקנות האלה הובאו לאישור ועדת הכלכלה.

הרצל רבניאן: ב-2011.

אברהם מיכאלי: למה לא מגישים מחדש את התקנות האלה?

הרצל רבניאן: אני לא חושב שאנחנו צריכים.

הרצל רבניאן: נדמה לי שהתייעצו עם איילת גדי - - -

גאל אזריאל: אתם צריכים להניח אותן על שולחן הוועדה.

הרצל רבניאן: לא, לא, אמרו לנו שלא.

גאל אזריאל: זה אושר על ידי הוועדה?

הרצל רבניאן: לא.

גאל אזריאל: מה שאיילת כתבה זה שאתם לא צריכים את האישורים הנוספים ואת ההתייעצויות הנוספות בתוך הממשלה כדי להניח את זה שוב על שולחן הוועדה.

גאל אזריאל: אבל אישור ועדה לא ניתן - - -

הרצל רבניאן: בסדר, את זה נעשה שבוע הבא.

גאל אזריאל: אתה בוודאי צריך אישור של השר שלך.

אברהם מיכאלי: גם אם זה אותו שר הוא עדיין צריך להניח את זה מחדש?

גאל אזריאל: הוועדה היא אחרת.

אברהם מיכאלי: ועדת הכנסת היא אחרת.

אברהם מיכאלי: אז זאת הנחיה כללית של משרד המשפטים, שכל משרדי הממשלה צריכים לקחת יוזמה.

גאל אזריאל: אני אגיד שוב.

גאל אזריאל: נעשתה פנייה לכל משרדי הממשלה שיש להם תקנות שהונחו על שולחנות הוועדות בכנסת הקודמת ולא אושרו על ידי הוועדות, כדי לדעת האם התקנות האלו היו טעונות אישורים או התייעצויות ותיאומים עם גורמים אחרים בתוך הממשלה לפני שהן מגיעות לוועדה.

גאל אזריאל: נדמה לי שהיו רק שני משרדים שאמרו לנו שיש להם דבר כזה – הרצל ומשרד הבריאות.

גאל אזריאל: ואז אמרנו שבתקופה הסמוכה לאחר הבחירות.

גאל אזריאל: ..

גאל אזריאל: אנחנו עדיין נמצאים בתקופה הזאת, אבל אמרתי לכם שהתקופה הזאת תיגמר.

גאל אזריאל: ..

גאל אזריאל: זה עניין של סבירות, שאנחנו עדיין יכולים, אם השר שלכם מאשר את הנחת התקנות על שולחן הוועדה, לא לעשות שוב את ההתייעצויות האלה ואת התיאומים האלה עם הגורמים הנוספים בתוך הממשלה.

גאל אזריאל: ככל שהזמן מתרחק מאז הבחירות, נצטרך לעשות שוב את הבדיקות האלה.

גאל אזריאל: ולכן אני מבקשת מכם, אם השר הזה כן רוצה שהכנסת תאשר את התקנות האלה, להניח את זה כבר על שולחן הוועדה.

אברהם מיכאלי: אז את בעצם נותנת להם עצה: כמה שיתרחקו יותר – יצטרכו לעשות את כל הסיבובים מחדש.

גאל אזריאל: נכון.

אברהם מיכאלי: אני מבקש, אם את יכולה, שכשתחזרי למשרד היום תגישי מידית את כל התקנות שהיו - - -

גאל אזריאל: הבעיה היא שזה לא בסמכות של משרד המשפטים.

אברהם מיכאלי: רק מעין תזכורת.

גאל אזריאל: אבל בסופו של דבר אתם צריכים לפנות לשר שלכם, שיאשר את התקנות.

גאל אזריאל: אבל אני אשלח את המייל.

הרצל רבניאן: אני לא הבנתי את ההנחיה כך.

גאל אזריאל: אז אני אשלח את המייל שוב.

אברהם מיכאלי: התקנות שצריך להניח מחדש זה עניין של ימים, זה רק להחתים את השר.

אברהם מיכאלי: אז שבוע הבא.

הרצל רבניאן: ביום ראשון זה יהיה אצל - - -

אברהם מיכאלי: שבוע הבא.

אברהם מיכאלי: כל הדברים האלה, אני מבקש – מכיוון שאנחנו רוצים גם לעקוב – שאם הנחתם בוועדה העתק, אם אימצנו תקנות – בוועדה.

אברהם מיכאלי: כי אני כבר הוצאתי מכתב לראשי הוועדות פה שיתייחסו לכל הדברים האלה כמו... אני לא קורא לזה חוק ההסדרים, כי זה יותר מחוק ההסדרים.

אברהם מיכאלי: חוק ההסדרים קיבל פה עדיפות ונעשו פה ישיבות בפגרה ובלילות, אז מצדי שהוועדות ישבו בלילה ושיפתרו את החוק.

אברהם מיכאלי: אז שבוע הבא התקנות האלה יונחו.

אברהם מיכאלי: הדבר הבא הוא שלושה שמחוברים ביחד, במסגרת הצעת חוק: "הסעת סיור, הסעה מיוחד והשכרת רכב"; "הפעלת רכבל"; "רכישת מונים למוניות, התקנתם ושירותי אחזקתם".

אברהם מיכאלי: יש הצעת חוק שטרם הסתיימה.

הרצל רבניאן: אנחנו עובדים על ההערות שקיבלנו ממשרד המשפטים - - -

אברהם מיכאלי: אין עובדים יותר, גמרנו לעבוד.

הרצל רבניאן: רגע, אדוני.

הרצל רבניאן: אנחנו עובדים על זה ובמהלך אוקטובר אנחנו קולטים עובד שחלק מהתפקיד שלו זה הצעת החוק הספציפית - - -

אברהם מיכאלי: תקשיב, הרצל, אני לא אתן לכם יותר לחכות לעובדים.

אברהם מיכאלי: מצדי תגייסו מישהו לחירום מהיום להיום.

אברהם מיכאלי: אין, לא יכול להיות דבר כזה.

אברהם מיכאלי: אני רוצה שהחוק הזה כבר יונח בקריאה ראשונה באוקטובר.

אברהם מיכאלי: ובשביל קריאה ראשונה צריך לעשות - - -

גאל אזריאל: צריך להפיץ תזכיר, הערות הציבור.

אברהם מיכאלי: זה שנה.

גאל אזריאל: תזכיר מפיצים ל-21 ימים בדרך כלל ו - - -

אברהם מיכאלי: אנחנו מכירים את הפרקטיקה: עד שתקבלו את כל התגובות ועד ש...

אברהם מיכאלי: אני לא אתן לכם למשוך את זה ולכן אני מציע...

אברהם מיכאלי: תעשו מה שאתם רוצים, אבל החוק הזה יונח פה בפתיחת המושב.

אברהם מיכאלי: איך תספיקו בחודשיים?

אברהם מיכאלי: תתייעצו על זה עם מזכיר הממשלה, אני לא יודע.

אברהם מיכאלי: חוקים שיש אפשרות טכנית לדון בהם בוועדת שרים לחקיקה אחרי 21 יום.

אברהם מיכאלי: ..

אברהם מיכאלי: אלא אם כן המשרדים מתנגדים.

גאל אזריאל: בכל זאת, צריך לראות את ההערות של המשרדים, ואם יש הערות של הציבור שהתקבלו, מן ההגינות שאנחנו נבחן אותן.

אברהם מיכאלי: את צודקת, אבל אנחנו לא מדברים פה על חוק שהתחילו לדון בו היום - - -

גאל אזריאל: אבל הציבור עוד לא ראה את ההצעה של משרד התחבורה.

אברהם מיכאלי: בסדר, אבל – עוד פעם – אני לא עושה סדר בממשלה הזאת, תסתדרו ביניכם.

אברהם מיכאלי: החוק הזה יונח פה בפתיחת המושב.

אברהם מיכאלי: תחשבו איך אתם עושים את זה.

אברהם מיכאלי: אי אפשר למשוך את זה.

אברהם מיכאלי: בשנה שעברה אמרתם לי שאתם עובדים על זה.

הרצל רבניאן: אני לא רוצה לתרץ - - -

אברהם מיכאלי: אני גם לא אקבל את התירוצים האלה.

אברהם מיכאלי: לפני שנה אתם הרווחתם את הוואקום שנוצר בגלל מערכת הבחירות, אבל אתם.

אברהם מיכאלי: .. פקידי מדינה ממשיכים לעבוד.

אברהם מיכאלי: אני רוצה שזה יונח פה עד 15 באוקטובר.

אברהם מיכאלי: אם לא, אני רוצה הסבר של השר שלכם.

אברהם מיכאלי: גם תשב היום עם השר ותבהיר לו שהוועדה לא תרשה יותר למשוך את זה.

אברהם מיכאלי: יש פה עוד שני צווים במסגרת תקנות.

אברהם מיכאלי: מה זה "כלי שיט קטנים..."?

הרצל רבניאן: זה תקנות שעוסקות בבטיחות של כלי שיט ושכר שגובים - - -

אברהם מיכאלי: יש גם "סיווג בטיחותי של אניות נוסעים".

אברהם מיכאלי: אלה שני צווים שהיו אמורים להיכנס תחת תקנות, ולפני שנה אמרתם לנו שמשרד המשפטים היה צריך להחזיר הערות.

אברהם מיכאלי: החזיר?

גאל אזריאל: כן, לפני שנה.

אברהם מיכאלי: אז מה הסיבה שזה לא מונח פה?

הרצל רבניאן: העדכון שקיבלתי הוא שיש תיקונים שהגורמים המקצועיים במשרד רצו להכניס לתקנות האלה.

הרצל רבניאן: התיקונים האלה יועברו במהלך השבועות הקרובים לאישור במשרד המשפטים ואז - - -

אברהם מיכאלי: משרד המשפטים כבר החזיר הערות, ובעקבות ההערות שלהם החלטתם לשנות דברים, וצריך להחזיר את זה למשרד המשפטים, נכון?

הרצל רבניאן: כן.

אברהם מיכאלי: אז איפה זה עומד, אצלכם או אצלם?

הרצל רבניאן: אצלנו.

אברהם מיכאלי: כמה ימים צריך בשביל זה?

אברהם מיכאלי: לא שבועות, ימים.

אברהם מיכאלי: חבר'ה, אין זמן.

אברהם מיכאלי: אנחנו חייבים להספיק את הלו"ז שהגדרתי.

אברהם מיכאלי: אל תגידו לי "אחרי החגים", כי יש לנו חודש עד החגים.

הרצל רבניאן: - - - מישהו אחר אמור לטפל בזה, אבל - - -

אברהם מיכאלי: הרצל, אני באמת מכבד את הקושי בכוח האדם.

אברהם מיכאלי: אבל הפעם אין יותר "כוח אדם" - - -

הרצל רבניאן: לא, זה לא עניין של כוח אדם.

אברהם מיכאלי: אז אין שום הסבר עכשיו.

אברהם מיכאלי: אני אומר לכם, השר שלכם יקבל ממני מכתב אחרי הישיבה על חומרת העניין, כדי שיבין שכל מה שלא יקודם בחודשיים האלה, אנחנו לא נרשה שזה ייכנס בספירה של צווים וחוקים.

אברהם מיכאלי: ..

אברהם מיכאלי: כי אין לנו שום הסבר למה אנחנו מאריכים.

אברהם מיכאלי: אז בעצם התקנות האלה, משרד המשפטים עוד לא קיבלו את זה, ואין לי מה לבוא אליהם בטענות.

אברהם מיכאלי: תקשיב, הרצל, אני רוצה דיווח ממך תוך שבוע שזה אכן עבר למשרד המשפטים.

אברהם מיכאלי: במשרד המשפטים יש גורמים שעובדים היום על כל ההערות האלה?

גאל אזריאל: כן, יש שלושה רפרנטים במשרד המשפטים שעובדים - - -

אברהם מיכאלי: כדי שזה יקודם, נכון?

אברהם מיכאלי: שלא יהיה מצב שלא מתייחסים אליהם.

גאל אזריאל: לא, הם יודעים טוב מאוד שצריך לסיים את זה.

אברהם מיכאלי: אז אני רוצה לדעת תוך שבוע שזה עבר ממשרד התחבורה למשרד המשפטים.

אברהם מיכאלי: אני רוצה את זה בשבוע, עם העתק אלינו שזה עבר.

אברהם מיכאלי: ואם זה לא מתקדם, גם לכתוב לנו, להגיד למה.

הרצל רבניאן: כן, ברור.

אברהם מיכאלי: אני חייב בקטע הזה גם לעזור להם בכלים שיש לנו.

אברהם מיכאלי: בשביל זה אנחנו נפעיל את מזכיר הממשלה ואת היועץ המשפטי לממשלה.

אברהם מיכאלי: אין יותר תירוצים שאין להם זמן ואין להם יכולת.

אברהם מיכאלי: מה זה הצו הנוסף, "פיקוח על כלי שיט"?

אברהם מיכאלי: הכנת הצעת החוק הסתיימה.

אברהם מיכאלי: מה הסיבה?

אברהם מיכאלי: זה חוק שאתם מדברים עליו כבר מ-2007.

אברהם מיכאלי: אתם עושים צחוק?

אברהם מיכאלי: מ-2007 אתם עובדים על זה.

הרצל רבניאן: זה חוק מורכב, זה לא חוק - - -

אברהם מיכאלי: תקשיב, אני לא רוצה לצטט פה את החוק המורכב שעבר בעקבות הלחץ של הוועדה שלנו וכבר מונח בוועדת החוקה.

אברהם מיכאלי: החוק של פקודת הטרור, שאני קורא לו החוק הכי רגיש במדינה.

אברהם מיכאלי: החוק הזה התקדם.

אברהם מיכאלי: למה?

אברהם מיכאלי: כי מישהו החליט שצריך לקדם את זה.

אברהם מיכאלי: אין חוק מורכב.

אברהם מיכאלי: לפי הדיווח שלכם לעידו, אין לכם אפילו תחזית.

אברהם מיכאלי: אין לכם תחזית.

אברהם מיכאלי: מה אתם רוצים לעשות עם החוק הזה?

אברהם מיכאלי: אם החוק לא חשוב, אז הצו ילך.

הרצל רבניאן: למה "אין לנו תחזית"?

הרצל רבניאן: נדמה לי שאמרנו ש - - -

אברהם מיכאלי: אין, אין לכם שום תחזית.

אברהם מיכאלי: מ-2007 אנחנו שומעים שעובדים על החוק.

אברהם מיכאלי: טוב, תקשיב, הרצל, אני רוצה לשמוע תוך שבוע מה קורה עם זה.

אברהם מיכאלי: אם צריך להכניס את זה לטיפול מיוחד לחוקים בעייתיים, נעשה את זה.

אברהם מיכאלי: יש צוות שעובד על זה?

הרצל רבניאן: בטח.

אברהם מיכאלי: מה הסיבה שהוא לא מתקדם?

הרצל רבניאן: סיבות רגילות, אני מניח.

גאל אזריאל: הופץ תזכיר חוק ב-2008.

אברהם מיכאלי: הופץ ו...?

הרצל רבניאן: התקבלו הרבה הערות של גופים ביטחוניים שמנסים להתריע - - -

אברהם מיכאלי: תקשיב, גופים ביטחוניים לא עושים עליי רושם.

אברהם מיכאלי: גופים ביטחוניים רוצים לקדם, כי הם מבינים שבלי זה לא יהיה להם בסוף צו.

אברהם מיכאלי: אז מה עדיף להם, להישאר בלי צו?

אברהם מיכאלי: אתם צריכים להוביל את זה.

אברהם מיכאלי: אם אתם נתקלים בקשיים, תודיעו לנו.

אברהם מיכאלי: תודיעו למשרד המשפטים.

אברהם מיכאלי: אני בכוונה מלביש על משרד המשפטים את התפקיד הזה.

גאל אזריאל: משרד המשפטים, במקרה הספציפי הזה, ניסה לקדם שיתוף פעולה.

גאל אזריאל: אנחנו מנסים לקדם את החוק הזה בצורה - - -

אברהם מיכאלי: אני רוצה תוך שבוע לדעת מה אתם אומרים, ובעקבות זה אנחנו נכתוב מכתב לשר ונפרט את הדברים האלה, שהם דברים בלתי אפשריים, לא ניתן לדחות את זה.

אברהם מיכאלי: יש פה עוד חמישה צווים של משרד התחבורה, ואני מבין שהצווים האלה כבר נמצאים.

אברהם מיכאלי: .. "יבוא רכב ומתן שירותים לרכב" – אני מבין שזה כבר אושר בקריאה ראשונה.

הרצל רבניאן: לא, לא מדויק.

הרצל רבניאן: החוק עבר בקריאה ראשונה והוא ממתין לקריאה שנייה ושלישית - - -

אברהם מיכאלי: אבל זה כבר נמצא בכנסת?

הרצל רבניאן: כן.

אברהם מיכאלי: ברגע שאתה אומר שזה כבר הגיע לכנסת, אז אני אלך לחברי הכנסת.

אברהם מיכאלי: ..

אברהם מיכאלי: אני מבין שאתם משתפים פעולה עם הוועדה מתי שהיא תזמן אתכם, כדי שתקדמו את זה.

אברהם מיכאלי: יש פה עוד חמישה צווים, שנכנסים בסוף תחת חוק אחד.

עידו בן-יצחק: אחרי שהחוק הזה יאושר הם גם יצטרכו להתקין תקנות.

אברהם מיכאלי: בסדר, אבל כרגע חקיקת כנסת היא חקיקת כנסת ו...

אברהם מיכאלי: אני לוחץ כבר על יושב-ראש הוועדה שיקדם את זה.

אברהם מיכאלי: החוק אושר פה לא מזמן, ביוני 2013.

אברהם מיכאלי: אז אלה כל הצווים של משרד התחבורה.

אברהם מיכאלי: כל מה שביקשתי.

אברהם מיכאלי: ..

אברהם מיכאלי: אני מבקש, אנחנו לא עוקבים פה בשביל לעקוב, אלא אנחנו עוקבים בשביל לראות איך נוכל להתקדם.

אברהם מיכאלי: עוד שבוע נוציא את הדוחות שאתה שולח לנו, כדי שנוכל גם אולי...

אברהם מיכאלי: לא נכנס כל פעם את הוועדה, אבל נמשיך את הקשר איתכם בוועדה, כדי שנוכל להתקדם ככל שניתן.

אברהם מיכאלי: תודה, הרצל.

הרצל רבניאן: תודה.

אברהם מיכאלי: המשרד להגנת הסביבה, בבקשה.

אברהם מיכאלי: יש לכם שני צווים, מה הסיבה שזה לא התקדם?

יעל בן עמוס: כל אחד זה טיפה שונה.

אברהם מיכאלי: אחד זה "הדברת מזיקים".

אברהם מיכאלי: אני רואה שלפני שנה אמרת לנו שבוחנים את החוק הזה המחדש.

אברהם מיכאלי: מה זה אומר?

יעל בן עמוס: החוק - - -

אברהם מיכאלי: תקשיבי, אם אחרי שנה אני שואל וזה עדיין לא הסתיים, זה מעליב את המשרד.

יעל בן עמוס: אני רק אסביר רגע מה קורה עם זה.

יעל בן עמוס: אני בהחלט מבינה את מה שאתה אומר, אנחנו מודעים לגמרי לדחיפות ומסכימים עם העניין.

יעל בן עמוס: אבל התזכיר כלל במקור כמה סוגיות, לא רק את הנושא של הצו שאותו אנחנו מבטלים.

יעל בן עמוס: רצינו להסדיר עוד כמה דברים שנוגעים לנושא, אבל הבנו שאנחנו לא מצליחים להתקדם.

אברהם מיכאלי: למה?

יעל בן עמוס: כי הנושאים מאוד מורכבים - - -

אברהם מיכאלי: אין נושאים מורכבים.

אברהם מיכאלי: חבר'ה, זה סיסמאות.

אברהם מיכאלי: מה הבעיה?

אברהם מיכאלי: הבעיה פוליטית?

אברהם מיכאלי: מקצועית?

אברהם מיכאלי: בין-משרדית?

יעל בן עמוס: ההיבטים שהוצאנו מהחוק נגעו גם לעבודת השלטון המקומי וכולי.

יעל בן עמוס: בכל אופן, זה לא על השולחן כרגע, כי אמרנו שנפצל את זה ונוציא את הנושאים שהיו יותר קשים ועיכבו את העניין, ונתמקד רק בתיקון שיאפשר את ההתקדמות של הנושא של מצב החירום - - -.

יעל בן עמוס: זה מה שהחלטנו בסופו של דבר לפני כשנה.

יעל בן עמוס: פיצלנו את החוק והכנו תזכיר חדש, שכולל רק את ההיבטים של המדבירים.

יעל בן עמוס: העברנו אותו לגורמים השונים, למשרד המשפטים ו - - -

אברהם מיכאלי: התזכיר הופץ?

יעל בן עמוס: אנחנו לא בטוחים שצריך יהיה להפיץ תזכיר חדש, כי אלה בעצם דברים שכבר הופיעו בתזכיר שכבר הופץ, ורק הורדנו ממנו דברים.

יעל בן עמוס: אנחנו פשוט נגיש את זה לוועדת שרים אחרי שנסיים לדון בהערות.

אברהם מיכאלי: מתי?

יעל בן עמוס: מבחינת תכנית העבודה שלנו, אנחנו רוצים לעשות את זה עד סוף השנה.

אברהם מיכאלי: תקשיבי טוב עכשיו: יש לך שבוע לדווח לנו שזה הוגש לוועדת שרים.

גאל אזריאל: במהלך פגרת הכנסת אין ועדות שרים לענייני חקיקה.

אברהם מיכאלי: אז הרווחתם עד 15 באוקטובר.

אברהם מיכאלי: אבל תעשו הכול – הכול – שכל הבירורים הפנימיים בין המשרדים ייגמרו.

אברהם מיכאלי: אני אומר לך: אין לך עד סוף השנה.

אברהם מיכאלי: עד סוף השנה לא יהיה לך צו.

אברהם מיכאלי: תסבירי את זה לשר.

אברהם מיכאלי: הוא שר מאוד ותיק, הוא מבין את הרגישות.

אברהם מיכאלי: תסבירי לו שלא יהיה צו, ואז לא יהיה לכם התחום הזה.

אברהם מיכאלי: אנחנו לא נאריך את זה.

אברהם מיכאלי: אם הוא יבין את זה, תאמיני לי שהוא ייתן לך את כל כוח האדם ואת כל ה...

אברהם מיכאלי: אין שום סיבה שזה לא יונח ב-15 באוקטובר, בדיון הראשון של ועדת השרים.

יעל בן עמוס: אני בהחלט אעביר את המסר הזה למשרד.

אברהם מיכאלי: זה לא מסר, זו הודעה, ואני לא חוזר בה.

אברהם מיכאלי: ב-15 באוקטובר, ועדת שרים ראשונה, הדבר הזה יונח.

אברהם מיכאלי: יש לכם חודשיים לכל הבירורים הפנימיים.

אברהם מיכאלי: עד 15 באוקטובר זה יהיה בוועדת שרים.

אברהם מיכאלי: ושיהיה גם העתק אלינו, כי אנחנו נעשה ישיבה נוספת.

אברהם מיכאלי: אני לא אשמע תירוצים ו"לא הספקתי".

אברהם מיכאלי: את פונה לשר ומבהירה לו שאם זה לא יונח, הדבר הזה לא ייכלל בסוף.

אברהם מיכאלי: בסדר?

יעל בן עמוס: אוקיי.

אברהם מיכאלי: מה לגבי השני?

יעל בן עמוס: זה דווקא היה הדיווח היותר מתקדם.

יעל בן עמוס: לגבי תזכיר החוק בנושא הקרינה המייננת, העדכון הוא שכרגע עובדים על זה, אבל אין כרגע לוח זמנים להתקדמות - - -

אברהם מיכאלי: למה?

אברהם מיכאלי: מה הסיבה שלא יעבדו על זה השבוע במקום עד סוף השנה?

אברהם מיכאלי: מי מונע מכם לעבוד?

יעל בן עמוס: לא מונעים מאיתנו לעבוד, אבל - - -

אברהם מיכאלי: אז תנו לזה סדר עדיפות.

אברהם מיכאלי: חברים, על הקרינה המייננת אני מדבר כבר שתי קדנציות.

אברהם מיכאלי: הגשנו חוקים פרטיים, אבל המשרד אמר שהם רוצים לעשות את זה לבד.

אברהם מיכאלי: לא נתנו לחברי כנסת לקדם את החוקים, כי אמרו שהמשרד מכין הצעת חוק.

אברהם מיכאלי: אני מכיר את זה שמונה שנים – ואני שמונה שנים בכנסת.

אברהם מיכאלי: אי אפשר לשמוע את התירוץ שזה בהכנה.

יעל בן עמוס: תראה, אני לא מטפלת באופן ישיר בנושא של התזכיר הזה, אבל ממה שנמסר לי וממה שכתב מספר פעמים המנכ"ל שלנו למזכיר הממשלה, כנראה שזה נושא שהוא מאוד מורכב.

יעל בן עמוס: יש כאן עבודה עם הוועדה לאנרגיה אטומית, משרד הכלכלה, משרד הבריאות ועוד הרבה מאוד גורמים, וזה כנראה גם נושאים שיש בהם מחלוקת מסוימת - - -

אברהם מיכאלי: גם אם יש מחלוקת, יושבים לילה שלם ומכריעים.

אברהם מיכאלי: חברים, אתם לא יכולים לבוא לספר לכנסת.

אברהם מיכאלי: .. הכנסת בסוף עומדת מול הציבור.

אברהם מיכאלי: יש פה מערכת כבר ממש לא הגיונית, כאילו הממשלה לא עובדת וכאילו אנחנו לא עושים את עבודתנו, שהיא לפקח על הממשלה.

אברהם מיכאלי: לכן, הדברים שאמרתי קודם, אני לא אחזור עליהם עוד פעם.

אברהם מיכאלי: אין, לא יהיו יותר הארכות.

אברהם מיכאלי: עד 15 באוקטובר התזכיר הזה... יספיק לך אם יפיצו אותו מחר בבוקר?

גאל אזריאל: הוא לא במצב - - -

יעל בן עמוס: הוא לא כתוב, אין כרגע תזכיר.

גאל אזריאל: הם לא יכולים להפיץ אותו.

אברהם מיכאלי: לא, אבל יש להם טיוטת תזכיר.

יעל בן עמוס: אני לא חושבת שיש טיוטת תזכיר.

אברהם מיכאלי: תקשיבו רגע, תעבדו מצדי יומם וליל, זה לא מעניין אותי – התזכיר הזה חייב להיות מופץ הכי מהר שאתם יכולים להפיץ, לכל מי שצריך.

אברהם מיכאלי: אני רוצה עד 15 באוקטובר דיווח שהדבר הזה כבר הסתיים ומוכן כבר תזכיר חוק והוא עובר לתגובת המשרדים השונים.

יעל בן עמוס: אני לא יודעת אם הם יוכלו לעמוד בלוח הזמנים הזה, אבל אני אעביר את הדברים למשרד ולשר.

אברהם מיכאלי: תקשיבי, אין לא יכול.

אברהם מיכאלי: אין לא יכול.

אברהם מיכאלי: תבינו, אין לא יכול.

אברהם מיכאלי: כשממשלה רוצה לעשות דברים, הממשלה יכולה.

אברהם מיכאלי: אם היא לא יכולה היא מתפטרת.

אברהם מיכאלי: אין לא יכול, התירוץ הזה לא קיים.

אברהם מיכאלי: אלא אם כן יש דברים שהם... כוח עליון.

אברהם מיכאלי: פה זה לא כוח עליון, פשוט לא עובדים על זה.

אברהם מיכאלי: לפני שנה, בדיוק אותו תירוץ היה – "עובדים, מסובך.

אברהם מיכאלי: ..

אברהם מיכאלי: כל מיני גורמים שהם...".

אברהם מיכאלי: כולם תחת פיקוח של הממשלה, וכל גורם שתזמני אותו, תאמיני לי שהוא יגיע מהיום להיום.

אברהם מיכאלי: אם השר רוצה לכנס עכשיו ישיבת חירום.

אברהם מיכאלי: ..

אברהם מיכאלי: אם לא, הצו הזה נופל.

אברהם מיכאלי: ואני מבין שזה צו מאוד חשוב.

אברהם מיכאלי: אני זוכר, כחבר כנסת חדש, שהגשנו כמה הצעות בעניין הזה, ואמרו לנו לא, לא נתנו לקדם, כי הממשלה רוצה את הכבוד הזה של לקדם.

אברהם מיכאלי: אבל הממשלה לא התקדמה שבע-שמונה שנים.

אברהם מיכאלי: עידו, אני רוצה לקבל מהם עד 15 באוקטובר דיווח שהדבר הזה כבר הופץ כתזכיר, ואחר כך נראה מה אנחנו עושים עם זה.

אברהם מיכאלי: אבל הדיווח לשר – סדר עדיפות עליון.

אברהם מיכאלי: יש עוד משהו?

אברהם מיכאלי: לא.

אברהם מיכאלי: תודה לך.

יעל בן עמוס: תודה.

אברהם מיכאלי: משרד הפנים, בבקשה.

אודליה אדרי: הופץ תזכיר לפני שנה, קיבלנו הערות והטמענו אותן, ונשארה מחלוקת אחת - - -

אברהם מיכאלי: מול מי?

אודליה אדרי: מול משרד הביטחון.

אודליה אדרי: זה לא ברמה מקצועית, זה ברמת שרים.

אברהם מיכאלי: אני רוצה מכתב - - -

אודליה אדרי: אני רק אסיים את ההצגה - - -

גאל אזריאל: נקבעה כבר ישיבה בעניין וגם משרד המשפטים מעורב בעניין - - -

אודליה אדרי: זה מה שרציתי להגיד.

אודליה אדרי: נקבעה ישיבה בתחילת החודש הבא אצל המשנה ליועץ המשפטי לממשלה, ואני מקווה ששם תוכרע המחלוקת ונוכל להעביר את זה לוועדת שרים.

אברהם מיכאלי: אז בעצם ההערות שמעכבות היום הן מטעם משרד הביטחון?

אודליה אדרי: זה לא הערות, זה מחלוקת אחת.

אודליה אדרי: השפה המשפטית כתובה, אבל השאלה היא איזה סעיף - - -

גאל אזריאל: יש נושא בחוק שצריך להכריע בו.

גאל אזריאל: בספטמבר תהיה ישיבה בנושא במשרד המשפטים.

אברהם מיכאלי: מתי הישיבה בערך?

גאל אזריאל: תחילת ספטמבר, בעזרת השם.

אברהם מיכאלי: אז ב-10 בספטמבר דיווח ממשרד הפנים איפה הדברים עומדים.

אברהם מיכאלי: אני רוצה מכתב שיצא גם לשר הפנים, לשר הביטחון ולשר המשפטים, וכמובן גם למזכיר הממשלה, כדי לקבל.

אברהם מיכאלי: ..

אברהם מיכאלי: אנחנו מדברים על זה כבר כמה שנים טובות.

אברהם מיכאלי: זה חוק גדול, חוק חשוב, אבל צריך לכוון לסיום.

אברהם מיכאלי: בסדר, מקובל?

אודליה אדרי: כן.

אברהם מיכאלי: בהצלחה.

אברהם מיכאלי: תודה ושנה טובה.

אודליה אדרי: תודה.

אברהם מיכאלי: משרד החקלאות.

אברהם מיכאלי: לפי הדיווח שלי נותרו ארבעה צווים.

אפרת אביאני: ברובם יש התקדמות משמעותית - - -

אברהם מיכאלי: אני רוצה לדעת בדיוק איפה לא התקדמנו, ואז נראה מה אנחנו עושים.

אברהם מיכאלי: ב"ייצור חלב" אני רואה שהוועדה התחילה לדון בתקנות ואתם בוחנים את התקנות מחדש - - -

אפרת אביאני: לא, סיימנו את הבחינה.

אפרת אביאני: עכשיו אנחנו רק מנסחים נוסח מעודכן ו - - -

אברהם מיכאלי: עצרתם את דיוני הוועדה, או שלא התחילו?

אפרת אביאני: לא, לא, היו דיונים בוועדה בכנסת הקודמת - - -

אברהם מיכאלי: היה עכשיו את תיקון משק החלב, זה קשור לזה?

אפרת אביאני: לא, זה לא קשור לביטול הצו, זה תיקון בעקבות המחאה החברתית והורדת מחירי החלב.

אפרת אביאני: זה תיקון אחר.

אפרת אביאני: אבל אלה באמת תקנות מכוח החוק הזה, שעכשיו תוקן.

אפרת אביאני: כפי שאדוני יודע, חוקק חוק תכנון משק החלב, שנכנס לתוקף ב-2011.

אפרת אביאני: מכוחו, כדי לעגן את הסדרי התכנון הפרטניים, הגשנו תקנות בעניין מכסות חלב לוועדת הכלכלה כבר בכנסת הקודמת, היה דיון אחד, והדיון נעצר, הוא פשוט לא הושלם.

אברהם מיכאלי: בקדנציה הקודמת?

אפרת אביאני: כן, כבר היה דיון בוועדת הכלכלה, דיון מהותי, שבו אושרו כמה וכמה סעיפים בתקנות, והוא פשוט לא הושלם.

אפרת אביאני: ואז הכנסת - - -

אברהם מיכאלי: זה היה במסגרת ועדת משנה?

אפרת אביאני: לא, ועדת הכלכלה דנה בזה.

אפרת אביאני: אבל הדיון לא הושלם, ואז הכנסת התפזרה ולא נקבעו עוד דיונים.

אפרת אביאני: התחלפה הממשלה, יש שר חדש ומנכ"ל חדש, וכל מיני שאלות של מדיניות שהוכרעו על ידי השר הקודם, היה בהן דיון עכשיו.

אפרת אביאני: עכשיו אנחנו עושים כוונון עדין בתקנות, ומגישים אותן מחדש לוועדת הכלכלה.

אפרת אביאני: כמו שנאמר פה, צריך להגיש אותן מחדש, אבל היו עוד סוגיות מדיניות שהיו במחלוקת - - -

אברהם מיכאלי: אבל במה שהוועדה דנה ואישרה - - -

אפרת אביאני: אפשר לבקש.

אפרת אביאני: אלה חברי כנסת חדשים.

אפרת אביאני: אנחנו נבקש – ואני מקווה שזה יהיה מקובל – שוועדת הכלכלה של היום תאשר את הסעיפים שדנה בהם ועדת הכלכלה של הכנסת הקודמת, ואז אולי התהליך יהיה יותר מהיר.

אפרת אביאני: חוץ מזה, יש עתירה לבג"ץ בהקשר הזה, ואנחנו התחייבנו לבג"ץ שאנחנו נגיש את התקנות האלה עד היום הראשון של המושב של הכנסת.

אפרת אביאני: זאת אומרת, יש גם את בג"ץ שאנחנו מחויבים לו.

אברהם מיכאלי: תני לי להבין, המשרד שלכם כבר גיבש את הנוסח שהוא רוצה?

אפרת אביאני: כן, זה נגמר.

אברהם מיכאלי: אז מה מעכב אתכם מלהגיש בקשה?

אפרת אביאני: זה פשוט היה אתמול.

אפרת אביאני: שבוע שעבר היה דיון אצל המנכ"ל, אתמול ניסחנו, ועכשיו אנחנו מגישים מחדש.

אברהם מיכאלי: אז אני כרגע קובע שתוך שבוע אתם מודיעים לי שאתם מגישים כבר את הבקשה לוועדה.

אברהם מיכאלי: אין שום סיבה...

אברהם מיכאלי: הרי אין לכם שם ניסוחים - - -

אפרת אביאני: לא, לא, סיימנו את הניסוחים.

אברהם מיכאלי: תקשיבי, אני רוצה שתוך שבוע תגישו לוועדה, עם העתק לוועדה שלנו.

אברהם מיכאלי: אני כבר הגשתי בקשה ליושב-ראש ועדת הכלכלה לעזור לי לקדם את הדברים האלה בצורה מהירה.

אברהם מיכאלי: אבל אני אוכל לעשות את זה אם הדבר הזה יונח.

אברהם מיכאלי: אם לא יונח, הוא יגיד לי, "אדוני, אין לי".

אפרת אביאני: אפשר לפחות לתת לשר ולמנכ"ל זמן עד סוף החודש כדי לבדוק אם הניסוחים תואמים את מה - - - ?

אברהם מיכאלי: השר שלך הוא כזה יסודי, כזה מסודר, תאמיני לי, תגידי לו... אין שום סיבה...

אברהם מיכאלי: אלא אם כן תגידו שאתם לא רוצים את התקנות האלה - - -

אפרת אביאני: לא, לא, אנחנו רוצים, פשוט יש סיכום עקרוני, תרגמנו את הסיכום העקרוני לנוסח מסוים, זה כבר כתוב, זה הוגש, ועכשיו צריכים לראות שהנוסחים - - -

אברהם מיכאלי: עורכת דין אביאני, עשרה ימים.

אברהם מיכאלי: תודיעו לשר היום שאין דחיות יותר, בלי קשר לבג"ץ.

אברהם מיכאלי: עשרה ימים.

אברהם מיכאלי: כי אני הולך ללחוץ על יושב-ראש הוועדה לקדם את הדבר הזה הכי מהר שהוא יכול.

אברהם מיכאלי: כי אני יודע שכל מה שקשור לחקלאים ולחלב זה נפיץ.

אברהם מיכאלי: אני יודע שיצטרכו לגבש כוחות מיוחדים בוועדה שיוכלו לקדם את זה, ואני אשב עם - - -

אפרת אביאני: רק צריך להבין שבצו שאנחנו מחליפים יש גם היבטים של מכסות וגם היבטים של הסדרת ייצור ושיווק, שאלה בעצם תקנות נוספות, שעוד לא נכתבו.

אברהם מיכאלי: אני סומך עליכם שתעשו כל מה שצריך.

אפרת אביאני: אנחנו נעשה את המאמצים.

אברהם מיכאלי: אם יש לכם כבר דברים מגובשים, אז שזה כבר יונח - - -

אפרת אביאני: כן, כן, אנחנו מודעים לגמרי ללחץ.

אברהם מיכאלי: אם נספיק לעשות את זה בזמן שאני אומר לך, אני עוד אוכל לשבת עם יושב-ראש הוועדה וללחוץ עליו.

אברהם מיכאלי: אז תרשמי לך: עשרה ימים לגבי ייצור חלב.

עידו בן-יצחק: זה בתקנות הנוספות?

אפרת אביאני: לא, התקנות הנוספות הן... בעצם צו החלב, שאותו אנחנו רוצים לבטל, יש בו גם היבטים של מכסות, שאותם אנחנו מסדירים בתקנות המכסות שכבר נדונו, ויש בו גם כל מיני היבטים של יחסים בין היצרנים למחלבות, שאלה תקנות שהן כבר טיוטה, הן כבר בתהליכי כתיבה אבל עדיין לא עברו את משרד המשפטים ואת - - -

אברהם מיכאלי: לא הבנתי, אנחנו מדברים על אותו צו?

אברהם מיכאלי: באותו צו יש עוד תקנות?

אפרת אביאני: כן, יש עוד סט של תקנות שלא כלולות בתקנות המכסות.

אפרת אביאני: זה כמה סעיפים.

אברהם מיכאלי: אז מה הבעיה?

אברהם מיכאלי: במי זה תלוי?

אפרת אביאני: זה אנחנו, אנחנו צריכים לעבוד על זה.

אפרת אביאני: אנחנו מקדמים את זה, אבל פשוט התחילו בתקנות המכסות, שהן יותר גדולות ומורכבות, וקשורות ליותר סעיפים בצו.

אברהם מיכאלי: אתם תגישו לוועדה את זה ואת זה בנפרד?

אפרת אביאני: כן, אלה תקנות שונות.

אברהם מיכאלי: אז גם אם תגישו תוך עשרה ימים את מה שביקשתי - - -

אפרת אביאני: עדיין נצטרך עוד סט של תקנות, שאני מאוד מקווה שאנחנו נצליח לסיים אותו ולדווח על התקדמות משמעותית.

אברהם מיכאלי: אין יותר "משמעותית", תבינו, מה שלא תניחו, אין לכם עוד צ'אנסים.

אברהם מיכאלי: אני אומר לכם, זה יגרום אי נעימות גדולה לממשלה בסוף.

אפרת אביאני: אני מבינה.

אברהם מיכאלי: תחשבו כאילו יש לכם תקציב על הראש.

אברהם מיכאלי: כשיש תקציב על הראש מפנים הכול וכולם עובדים בצורה אחרת.

אברהם מיכאלי: תיקחו את זה בחשבון: ההכרזה מסתיימת בסוף השנה, ואם לא תכניסו, אין הכרזה.

אפרת אביאני: ברור.

אברהם מיכאלי: מי אצלכם יכול לדווח לי שהתקנות השניות האלה, שעדיין לא מנוסחות - - -

אפרת אביאני: יש טיוטה די מתקדמת שלהן.

אברהם מיכאלי: אין "מתקדמת".

אברהם מיכאלי: לו"ז?

אברהם מיכאלי: אפשר עד סוף אוגוסט לקבל דיווח על זה?

אפרת אביאני: אני לא חושבת.

אברהם מיכאלי: למה?

אפרת אביאני: כי צריך התייעצות עם מועצת החלב.

אפרת אביאני: לפי חוק החלב, יש לנו שלב של התייעצות עם מועצת החלב.

אפרת אביאני: אני כבר עדכנתי את יושבת-ראש מועצת החלב - - -

אברהם מיכאלי: יש לכם לוח זמנים שתוכלו להכתיב?

אברהם מיכאלי: הרי היא עכשיו בטיול בשוויצריה.

אפרת אביאני: לא, לא, היא לא בטיול.

אפרת אביאני: יותר הגיוני סוף ספטמבר.

אפרת אביאני: ואז ננצל את אוקטובר - - -

אברהם מיכאלי: לא, לא, אין לנצל.

אברהם מיכאלי: אני רוצה שבתחילת המושב שהוועדה תעבוד כבר.

אפרת אביאני: יש גורמים שלא תלויים בי.

אברהם מיכאלי: למה?

אברהם מיכאלי: מי מעכב אותך?

אפרת אביאני: יש לנו התייעצות עם מועצת החלב, יש לנו אישור של משרד המשפטים, שעוד אפילו לא ראו את הטיוטה, יש התייחסות של משרד הבריאות - - -

אברהם מיכאלי: אני מבין, אבל חברים, אתם כנראה לא מבינים את המסר שלי - -

אפרת אביאני: הוא מובן מאוד.

אברהם מיכאלי: - - כמו שחוק ההסדרים בוצע תוך חודשיים.

אברהם מיכאלי: ..

אברהם מיכאלי: לא היה יושב-ראש ועדה מהקואליציה שהעז לעכב משהו.

אברהם מיכאלי: הממשלה ישבה להם על הראש ופתאום כל מחלוקת נפתרה.

אברהם מיכאלי: אנחנו בסיטואציה דומה, אין הכרזה בסוף השנה, תיקחו את זה בחשבון, אין צו.

אברהם מיכאלי: אז מה עדיף לו, שיחכה עם הטיוטות ובסוף לא יהיה לו צו?

אברהם מיכאלי: משק החלב ייפגע, לצערי.

אברהם מיכאלי: תקשיבי, אני רוצה לשמוע עד סוף אוגוסט לאן התקדמתם, לשמוע על החלק האחר של התקנות.

אברהם מיכאלי: אנחנו גם נבקש ממזכיר הממשלה לקחת את הנושא הזה לטיפולו, כדי שהוא יבין שאחרת אנחנו לא נקבל את הבקשה שלו להאריך.

אברהם מיכאלי: לגבי ייצור דבש, מה קרה בסוף?

אפרת אביאני: הפצנו טרום תזכיר - - -

עידו בן-יצחק: זה הופץ - - -

אפרת אביאני: זה הופץ למשרדים הנוגעים לעניין, אבל זה עדיין לא תזכיר, זה טרום תזכיר.

אפרת אביאני: הוא גם לא הופץ לציבור.

אפרת אביאני: מי שקיבל אותו זה מינהל מקרקעי ישראל, משרד המשפטים, משרד הבריאות, המשרד להגנת הסביבה - - -

אברהם מיכאלי: זה כבר לפני חצי שנה.

אפרת אביאני: לא, לא, לפני שלושה חודשים.

אפרת אביאני: ועכשיו, עוד פעם, בגלל שיש לנו שר חדש ומנכ"ל חדש, נעשתה חשיבה מחודשת, ויש בשורות טובות: שהכיוון הוא שכנראה לא נצטרך רגולציה כל כך כבדה בתחום, וגם אם יהיה חוק, הוא יהיה חוק יותר רזה ומצומצם, ולכן אני מאמינה שנוכל לדווח לפחות על הפצת תזכיר - - -

אברהם מיכאלי: אני רוצה חוק.

אפרת אביאני: אני מבינה.

אברהם מיכאלי: לא, אתם לא מבינים.

אפרת אביאני: חבר הכנסת מיכאלי, אנחנו כתבנו את החוק.

אפרת אביאני: .. לא התבטלנו.

אפרת אביאני: בתקופה שלא הייתה כנסת כתבנו את החוק והפצנו.

אברהם מיכאלי: תקשיבי, עורכת דין אביאני, אני לא רוצה לחזור על הדברים: אם אתם מעוניינים בחוק הזה, יש לכם עד ה-15 באוקטובר להביא אותו לוועדת שרים.

אפרת אביאני: בסדר גמור, 15 באוקטובר בוועדת שרים זה נראה לי - - -

אברהם מיכאלי: השר אמר לי לפני כמה זמן שהדבש הוא תחום חשוב מאוד.

אפרת אביאני: אני חושבת שעד 15 באוקטובר אפשר להגיש לוועדת שרים.

אברהם מיכאלי: תקשיבו, אנשים צריכים להבין: יש לחוק דינמיקה של דיונים – מי שלא הספיק את כל מה שהוא רצה.

אברהם מיכאלי: ..

אברהם מיכאלי: גם כשזה בוועדה עדיין יש הזדמנויות לשבת עם כל מיני גורמים, ללבן דברים בין דיון לדיון.

אברהם מיכאלי: לא הכול נגמר בוועדה ביום אחד.

אברהם מיכאלי: אתם צריכים להביא את החוק הזה לוועדת שרים.

אברהם מיכאלי: תיקחו את כל הזמן עד תחילת המושב, ותביאו את החוק הזה.

אברהם מיכאלי: מבחינתי התזכיר יופץ בקצב שיש לנו.

אברהם מיכאלי: אם בחודשיים האלה זה יהפוך לתזכיר... יש מספיק זמן, נכון?

גאל אזריאל: אם זה כמעט מוכן , הם יכולים להפיץ תזכיר, ואז צריך לקבל הערות - - -

אברהם מיכאלי: אפשר להפיץ תזכיר ואז יש 21 יום.

אברהם מיכאלי: אגב, החגים לא נספרים?

גאל אזריאל: הם נספרים, אבל מבחינת הניהול של תהליך החקיקה והמהות - - -

אברהם מיכאלי: יפה, אז יש חודשיים.

אברהם מיכאלי: כי משרדי ממשלה לא עובדים כמה ימים בחג.

גאל אזריאל: זה לא משרדי הממשלה, אלא זה לא הגון מבחינת הציבור, לצפות ממנו שיסיים את ההערות שלו בזמן הזה.

אברהם מיכאלי: זה תהליך שיש לו בברוטו חודשיים פלוס.

אברהם מיכאלי: הציבור כבר יוכל...

אברהם מיכאלי: תודיעי למנכ"ל ולשר שהוועדה שלי דורשת היום שהדבר הזה יצא כתזכיר.

אברהם מיכאלי: ממילא יהיו הערות בחודשיים האלה, אבל אני רוצה שתבינו את הזמן: אני רוצה שב-15 באוקטובר ועדת שרים כבר תקבל תזכיר חוק שלכם בעניין הזה.

אברהם מיכאלי: יש פה עוד שני צווים, שאני מבין שכבר הגיעו לוועדות.

אברהם מיכאלי: אחד מהם זה "ייצור מספוא והסחר בו".

אברהם מיכאלי: למה זה הגיע לוועדת העבודה והרווחה?

אפרת אביאני: ועדת העבודה, הרווחה ו – הבריאות.

אפרת אביאני: בגלל בריאות.

אפרת אביאני: זה חוק שקשור לבריאות הציבור.

אברהם מיכאלי: אז פה הייתה החלת רציפות, החוק כבר הגיע לוועדת העבודה והרווחה, ואני מטפל בזה מולו, שייתן לזה קדימות.

אברהם מיכאלי: הדבר השני זה "טיפול בדגים".

אפרת אביאני: זה גם נמצא כבר בוועדה, בוועדת הכלכלה.

אפרת אביאני: הגשנו מכתב מחדש.

אפרת אביאני: חידשנו את הבקשה ביוני.

אברהם מיכאלי: טוב, אלה היו ארבעת הצווים של משרד החקלאות.

אברהם מיכאלי: כל ההערות שאמרנו, תרשמי לפנייך.

אברהם מיכאלי: תודה לך.

אפרת אביאני: תודה.

אפרת אביאני: אני נשארת לחלק של משרד הבריאות.

אברהם מיכאלי: משרד האנרגיה והמים.

אברהם מיכאלי: יש לכם שמונה צווים - - -

אורי אריאל: שבעה.

אברהם מיכאלי: לנו רשום שמונה.

עידו בן-יצחק: שבעה שלהם ואחד של - - -

אורי אריאל: כן.

אורי אריאל: בקשר לצו לפיקוח מצרכים ושירותים, - - - תיקון - - - של מתקני גז.

אברהם מיכאלי: בוא נלך לפי הסדר.

אברהם מיכאלי: אצלי הראשון שרשום זה צו "מכלי גז".

אברהם מיכאלי: מחובר לזה גם "סימון ומילוי מכלי גז".

אברהם מיכאלי: אתם הודעתם לי בשנה שעברה שזה הועבר לאישור ועדת הכלכלה.

אברהם מיכאלי: למה אתם הגשתם אותו מחדש?

אורי אריאל: אנחנו ביקשנו לחדש את הפנייה לוועדת הכלכלה.

אורי אריאל: השר החדש שלנו ביקש לקיים דיון לפני כן גם על הצו הזה וגם על שתי הצעות החוק שעברו בקריאה ראשונה, וזאת מטעמים שונים, ביניהם העובדה שהשר, הממונה על שלושה משרדים.

אורי אריאל: .. טרם התקיים הדיון הזה.

אורי אריאל: אני שוחחתי עם לשכת השר השבוע, והם התחייבו שעד ועדת השרים אנחנו נקדם את זה.

אברהם מיכאלי: המנגנונים שונים?

אברהם מיכאלי: יש מנכ"ל לכל משרד?

אורי אריאל: כן.

אורי אריאל: מכל מקום, לשכת השר הודיעה שתוך חודש אנחנו נקיים דיון על שלושת דברי החקיקה האלה, ובהנחה שהכול יובא הנה ויסתדר, אנחנו נגיש בקשות להחלת רציפות על שתי הצעות החוק ונחדש את הפנייה לוועדת הכלכלה בקשר לצו.

אברהם מיכאלי: אני רוצה להבין, אנחנו מדברים על שני הצווים האלה, שהם... ועדת הכלכלה בספטמבר 2011?

גאל אזריאל: כן, אבל לצערנו ועדת הכלכלה לא קיימה דיונים מספטמבר 2011 ועד שהכנסת התפזרה באוקטובר 2012.

אברהם מיכאלי: בצו הזה.

גאל אזריאל: כן.

גאל אזריאל: הצו הזה מבטל שני צווי פיקוח.

אברהם מיכאלי: התקנות שהועברו בזמנו, לא קיימו דיונים עליהן.

אברהם מיכאלי: לגיטימי שהשר החדש ירצה לשקול, אבל הראיתי להם את לוח הזמנים האלה.

גאל אזריאל: המטרה של האמירה הייתה שגם אנחנו, הממשלה, מעוניינים שההכרזה על שעת חירום תבוטל - - -

אברהם מיכאלי: זכותכם לבוא ולתבוע את זה מהכנסת, ואני אעזור לכם בכל כוחותיי.

אברהם מיכאלי: אני אשב עם יושב-ראש הוועדה ויושב-ראש הכנסת וניתן לזה סדר עדיפות.

אברהם מיכאלי: עכשיו, תן לי להבין, צו "מכלי גז" ו"סימון.

אברהם מיכאלי: .." זה בעצם צו אחד, אתם איחדתם אותו בתקנות, נכון?

אורי אריאל: כן, בצו בג"ץ.

אברהם מיכאלי: זה נושא אחד.

אברהם מיכאלי: הנושא השני, שאצלי הצווים שלו מאוחדים, זה "אספקת גז", "עבודות התקנה ותיקון של מתקני גז", "תשלומים בעד גז המסופק במערכת מרכזית", "הבטחת ההספקה של גפ"מ" ו"שירות התקנה למתקני גז".

אברהם מיכאלי: אלה חמישה צווים - - -

אורי אריאל: הם צפויים להיות מוסדרים בהצעת חוק הגז, בטיחות ורישוי - - -

אברהם מיכאלי: כל אלה זה הצעת החוק שאושרה ב-4 ביולי 2012, והייתם צריכים להחיל על זה רציפות.

אברהם מיכאלי: אולי גם כאן השר רוצה לשקול דברים וכולי, נכון?

אורי אריאל: נכון.

אברהם מיכאלי: זה הנושא השני.

אברהם מיכאלי: הנושא השלישי זה הסדרים במשק הדלק, שגם פה יש קריאה ראשונה ב-4 ליולי 2012, וטרם הגשתם רציפות.

אברהם מיכאלי: גם פה השר רוצה לשקול?

אורי אריאל: נכון.

אברהם מיכאלי: טוב, מכיוון שאין לי טענות אליך, אני רוצה שאתה תעביר מסר לשר: הוועדה הזאת לא תיתן שהדבר הזה לא יוסדר עד תחילת המושב.

אברהם מיכאלי: מצדי שיעשה את כל הדיונים בחודשיים.

אברהם מיכאלי: אני גם אכתוב מכתב לשר ואבהיר לו שאם הדברים חשובים לו...

אברהם מיכאלי: הוא כזה יסודי ורציני, תאמין לי שהוא יודע לעשות דברים בלילה אחד.

אברהם מיכאלי: יש פה נושאים שכבר נדונו והצוותים המקצועיים כבר נתנו את חוות דעתם.

אברהם מיכאלי: אלא אם כן...

אברהם מיכאלי: אולי הוא לא צריך את הצווים האלה ואפשר לוותר עליהם.

אברהם מיכאלי: אבל מכיוון שהדברים מוכנים, מוכנים כתקנות, מוכנים כחוקים, אז שיעשה את כל הדיונים שהוא רוצה, כי אני רוצה ב-15 באוקטובר.

אברהם מיכאלי: .. אם זה חוק, שיוחזר חזרה לוועדת שרים להכנת רציפות.

אברהם מיכאלי: אגב, החלת רציפות, גם אם הממשלה תבוא ותבקש, זה לוקח שבועיים, ואחר כך, עד שמזכירות הכנסת ונשיאות הכנסת קובעים.

אברהם מיכאלי: .. אני אומר לכם, אין סיכוי שעד סוף השנה החוק הזה יעבור.

גאל אזריאל: זה גם חוק גדול.

אורי אריאל: חוק גדול מאוד.

אברהם מיכאלי: אנחנו רגישים לנושא הזה, ולכן אתה תעביר את המסר שלנו לשר: אין זמן, אנחנו לא ניתן זמנים להתכנס ולהזמין.

אברהם מיכאלי: אני רוצה לראות דיווח עד סוף ספטמבר מה עשיתם, בכל שלושת הנושאים.

אברהם מיכאלי: אנחנו נוציא לשר מכתב שבו נסביר את חומרת העניין לאור לוח הזמנים שנדרש לכל הדברים האלה.

אברהם מיכאלי: עלול להיות מצב שבסוף לא יהיו לו צווים.

אברהם מיכאלי: אז עד סוף ספטמבר אני רוצה דיווח על הכול, בסדר?

אורי אריאל: בסדר.

אברהם מיכאלי: תודה ושנה טובה.

אורי אריאל: תודה.

אברהם מיכאלי: משרד הכלכלה, שלום.

סיגל מרד: אני סיגל מרד, ממשרד הכלכלה.

אברהם מיכאלי: יש לנו הרבה צווים.

אברהם מיכאלי: מכיוון שהשר החדש הוא שר נמרץ, אם הוא ישמע שיש לו כאלה דברים לא פתורים על השולחן, הוא לא ייתן לכם לישון.

אברהם מיכאלי: לכן אני רוצה להבין מה קרה מאז שנה שעברה.

סיגל מרד: נעבור נושא נושא.

אברהם מיכאלי: "מחממי מים סולאריים וחשמליים.

אברהם מיכאלי: .."

סיגל מרד: זה נושא שנמצא תחת הרשות להגנת הצרכן, שהיא רשות נפרדת ועצמאית.

סיגל מרד: לפי מה שעדכנה היועצת המשפטית של ה - - -

אברהם מיכאלי: לא, היא תחת - - -

סיגל מרד: היא תחת השר.

סיגל מרד: בכל מקרה, אני אציג את העמדה של היועצת המשפטית שלהם, אבל להבא כדאי להזמין אותם בנפרד.

אברהם מיכאלי: לא, אני אגיד לך למה לא – כי אנחנו מזמינים את המשרד.

אברהם מיכאלי: אתם רוצים?

אברהם מיכאלי: תביאו אותם.

סיגל מרד: אני לא מהשר, אני מהשלכה המשפטית של משרד הכלכלה.

אברהם מיכאלי: אין לכם שליטה עליהם?

סיגל מרד: זו שאלה של "מי לשכת השר זימנה".

אברהם מיכאלי: לא, השאלה היא, בוא נגיד ככה, מה שאת מתחייבת לי - - -

סיגל מרד: מה שאני אומרת כרגע זה פשוט נוסח שקיבלתי מהיועצת המשפטית שלהם כעדכון, כך שזה משקף גם את האמירה שלהם.

סיגל מרד: ברור שאני לא יכולה לקחת אחריות על לוחות זמנים שלהם, אבל אני אעביר את המסר.

סיגל מרד: מבחינת המצב שקיים היום ביחס לצו הזה, השוק לא פועל כמו שהרגולטור היה רוצה להסדיר, ולכן ההסדר החלופי של הצו הוא הסדר מורכב יותר ובעייתי יותר.

סיגל מרד: התקיימו ישיבות עם התאחדות התעשיינים והתחילו לגבש נוסח חלופי.

סיגל מרד: הם כרגע נמצאים בשלב שהם צריכים להעביר שוב להתאחדות התעשיינים ולארגוני הצרכנים...

סיגל מרד: ההערכה היא שאותה טיוטה שתגובש כן תעורר התנגדויות מצרכנים רבים, ויידרשו עוד הרב דיונים בנושא הזה.

סיגל מרד: הם מעריכים שכל התהליך הזה לא יסתיים לפני מושב הקיץ הבא, כלומר יולי 2014, ההערכה האופטימית שלהם היא שעד סוף יולי 2014 ניתן יהיה להביא טיוטת תקנות לתחילת הדיון בכנסת.

אברהם מיכאלי: אני רוצה להבין, הם רוצים להפוך את זה לתקנות?

סיגל מרד: הם יוציאו את זה כתקנות מכוח חוק הגנת הצרכן.

סיגל מרד: מבחינת חקיקה ראשית, יש חקיקה ראשית של חוק הגנת הצרכן.

אברהם מיכאלי: יש חקיקה ראשית, והם רוצים להפוך את זה לתקנות, בתיאום המקובל בתקנות?

סיגל מרד: כן.

אברהם מיכאלי: אני מבין שעל רשות כזאת עדיין יש לשר שליטה.

סיגל מרד: בוודאי, היא כפופה לשר.

אברהם מיכאלי: אם השר צריך את העזרה שלנו, אנחנו נזמן אותה גם לכאן.

אברהם מיכאלי: אבל אני לא רוצה לפגוע בכבוד והמשילות של משרד הכלכלה בכך שאני צריך לנהל עם כל רשות בנפרד משא ומתן.

אברהם מיכאלי: כל ההסבר שנתת לי זה הסבר שאני כבר שומע אותו ארבע שנים.

אברהם מיכאלי: תודיעי ליועצת המשפטית, למי שדיווחה לך על זה, שההסבר שלה לא מקובל עליי.

אברהם מיכאלי: אם התקנות האלה לא יגובשו עד 15 באוקטובר, הצו הזה לא יהיה והיא תנהל את המשא ומתן עם עצמה עד להודעה חדשה, בלי התקנות האלה.

אברהם מיכאלי: לא יהיו תקנות.

אברהם מיכאלי: עד 15 באוקטובר, פתיחת מושב הכנסת, התקנות האלה יונחו פה, ומצדי שיעבדו יומם ולילה ושלא ישחקו לי אותה רשות עצמאית.

סיגל מרד: זה לא קשור לזה שהם רשות עצמאית.

אברהם מיכאלי: ארבע שנים הם מסבירים לי את התירוץ הזה.

אברהם מיכאלי: ארבע שנים.

אברהם מיכאלי: לא יכול להיות.

אברהם מיכאלי: מה זה ההסברים המפוצצים האלה, "גופים וארגונים"?

אברהם מיכאלי: שום גוף ושם ארגון לא יתנגד לזה שיגיעו להבנות.

אברהם מיכאלי: מי שלא מגיע להבנות, יש גורמים אחרים בממשלה שיכריעו בכך, אם הם לא יודעים להכריע.

אברהם מיכאלי: אם לא – לא יהיה להם צו.

אברהם מיכאלי: תודיעי להם את זה.

אברהם מיכאלי: אני רוצה שעד 15 באוקטובר התקנות האלה יונחו בוועדה המתאימה.

אברהם מיכאלי: מי חותם בסוף על התקנות?

אברהם מיכאלי: השר, לא הרשות, נכון?

סיגל מרד: השר.

אברהם מיכאלי: אז תעבירי את המסר הזה, ואנחנו נעביר אותנו לשר.

אברהם מיכאלי: התקנות האלה יונחו על שולחן הוועדה המתאימה בכנסת, בחתימת השר, עד תחילת המושב, ב-15 באוקטובר.

אברהם מיכאלי: הנושא השני זה "התקנת מעליות...".

אברהם מיכאלי: גם על זה אני שומע הסברים כבר שנים.

אברהם מיכאלי: זה נושא קריטי, חשוב.

אברהם מיכאלי: למי זה שייך?

אברהם מיכאלי: למשרד?

סיגל מרד: לנו, למשרד.

סיגל מרד: לצערי דווקא בנושא הזה אין לי בשורות היום.

סיגל מרד: הצו בעצם מסדיר כמה היבטים - - -

אברהם מיכאלי: מה הם הודיעו לנו בזמנו?

סיגל מרד: אנחנו גיבשנו טיוטת תזכיר חוק, שהפצנו למשרד המשפטים, והתחלנו לשבת עם משרד המשפטים.

סיגל מרד: בישיבות שהיו עם משרד המשפטים בעצם הייתה רפרנטורה של כמעט כל התחומים במשרד המשפטים – חוזים, הסדרת עיסוקים, מקרקעין ועוד.

סיגל מרד: הנושא הזה הוא פשוט עם המון השלכות וזרועות.

סיגל מרד: בעקבות ההערות שהעירו במשרד המשפטים, חזרנו הביתה ועשינו חשיבה מחודשת.

סיגל מרד: אנחנו כן נמצאים היום בשלב של בחינה, גם לגבי חלוקת עבודה בתוך יחידות המשרד לעומת המצב כפי שהיה עד היום – עד כמה בכלל נכון שיהיה סוג של כפל רגולציה, כפי שקיים היום.

סיגל מרד: בשבוע הבא אמורה להתקיים ישיבה בין הממונה על התקינה לראש מינהל בטיחות, כדי לנסות לחתוך את הדברים.

סיגל מרד: מבחינת הנוסח, אנחנו בשלב הסופי שלו, אנחנו ערוכים להחזיר את זה למשרד המשפטים מיד אחרי הישיבה שתתקיים בשבוע הבא, שאמורה לחדד חלוקה.

אברהם מיכאלי: זה נוסח של תזכיר חוק?

סיגל מרד: כן, זה תזכיר חוק.

אברהם מיכאלי: זה אומר שתוך שבוע את יכולה לדווח לי מה סיכמתם.

אברהם מיכאלי: אני רוצה שהתזכיר הזה יופץ, כדי שב-15 באוקטובר ועדת שרים תדון בזה.

סיגל מרד: פה אני צריכה את ההסכמה של משרד המשפטים.

אברהם מיכאלי: ברור, אם משרד המשפטים מתנגדים מקצועית אז לא מפיצים את זה.

גאל אזריאל: אני רוצה להוסיף ולהעיר שלפי מה שאני יודעת – למרות שאני לא מטפלת בנושא – שכמו שסיגל הבהירה, היו הרבה שאלות מהותיות, שנגעו להרבה תחומים שונים, שנגעו לרפרנטים שונים במשרד המשפטים, ובשלב שבו משרד המשפטים העיר בפעם הקודמת, היו הרבה הערות.

גאל אזריאל: כמו שסיגל אמרה, הטיוטה המתוקנת עוד לא עברה בחזרה למשרד המשפטים, כך שאנחנו לא יכולים לדעת מה תהיה התגובה.

אברהם מיכאלי: אני לא דורש מכם חתימה מראש.

אברהם מיכאלי: אבל אני אומר שאם אחרי הישיבה הזאת, שאני מבין שהיא גם עם משרד המשפטים - - -

סיגל מרד: לא, זו ישיבה פנימית בין שני מנהלי תחומים שונים במשרד - - -

אברהם מיכאלי: כשהם כבר יסכמו את הנוסח של התזכיר שלהם, אפשר כבר ל - - - ?

גאל אזריאל: בדרך כלל מה שקורה, כדי לגרום שתהליך החקיקה יהיה יותר נכון, זה שאנחנו מנסים לפני הפצת התזכיר לגבש עם המשרדים שהתזכיר כבר יהיה על דעת משרד המשפטים, כך שהציבור יראה מוצר יותר מגובש ושלא נשנה את הכול ואז שוב נצטרך להפיץ תזכיר.

גאל אזריאל: כי אם ההערות של משרד המשפטים משנות את כל התזכיר, אז זה לא נכון שנביא את זה לוועדת השרים לפני שהציבור יראה את זה ויוכל להעיר.

גאל אזריאל: ככה שאנחנו בדרך כלל מבקשים מהמשרדים – כמו מה שקורה עכשיו עם משרד הכלכלה – לגבש את התזכיר ביחד, ואז הוא מופץ אחרי שהוא כבר מוסכם עם משרד המשפטים.

גאל אזריאל: ממה שאני מבינה בתחום הזה, שהוא לא באחריות שלי, זה שזה נושא שכן יצטרך להיבחן על ידי הציבור ולקבל הערות של הציבור.

גאל אזריאל: אני שותפה עיקרית לרצון לקדם את התהליך של ביטול ההכרזה על מצב חירום, אבל אני מאוד חוששת שנעשה תהליך חקיקה שהוא לא נכון, במיוחד בנושא כמו מעליות, שהוא נוגע בדיני נפשות.

גאל אזריאל: אני לא רוצה שיהיו בעיות של בטיחות בגלל שרצינו לקדם מהר מדי את הנושא.

אברהם מיכאלי: אבל כרגע אנחנו כבר לא מקדמים את זה מהר.

אברהם מיכאלי: את יודעת כבר כמה שנים מקדמים את זה?

אברהם מיכאלי: ההערות שלהם נשמעו, נוסחו, ואני אומר לכם - - -

גאל אזריאל: צריך לראות אם ההערות הוטמעו והאם יש הערות חדשות.

אברהם מיכאלי: אני רוצה לדעת איך אנחנו מתקדמים עם החוק החשוב הזה.

אברהם מיכאלי: עוד שבוע נדע שהם מחליטים להעביר לכם את זה?

אברהם מיכאלי: כך אני מבין.

אברהם מיכאלי: אני רוצה דיווח שעוד שבוע זה עבר אליכם.

אברהם מיכאלי: סיגל, כמה את צריכה, שבוע או עשרה ימים?

סיגל מרד: עשרה ימים, למען הזהירות.

אברהם מיכאלי: את מדווחת לי שזה הועבר למשרד המשפטים.

סיגל מרד: כן.

אברהם מיכאלי: עורכת דין אזריאל, אני מבקש – מכיוון שהתחום הזה הוא תחום רגיש, שלמרות שמפקחים עליו עדיין יש כל כך הרבה מקרים לא נעימים – שמשרד המשפטים ייתן לזה סדר עדיפות.

גאל אזריאל: מבחינתנו כל הנושאים שקשורים למצב חירום הם בעדיפות עליונה.

אברהם מיכאלי: אם אין לכם התנגדויות עקרוניות, אין שום סיבה שלא נמצה את הבירורים האלה עד 15 באוקטובר.

אברהם מיכאלי: אני נותן לכם כרגע - - -

גאל אזריאל: אחרי שאנחנו נגיד שאין לנו התנגדות ונסדר את כל הדברים, רק אז נפיץ את התזכיר.

גאל אזריאל: אני לא בטוחה שעד 15 באוקטובר זה יובא לוועדת שרים לענייני חקיקה.

אברהם מיכאלי: אז אני רוצה דיווח שלכם שזה עבר למשרד המשפטים - -

סיגל מרד: בסדר.

אברהם מיכאלי: - - ודיווח שלכם לגבי איפה הדברים עומדים.

אברהם מיכאלי: יש לנו עוד חודשיים ושבוע בלוח הזמנים.

אברהם מיכאלי: אני מנסה להרוויח זמן לטובת העניין.

אברהם מיכאלי: אני רוצה מכם דיווח איפה הדברים עומדים.

אברהם מיכאלי: אחרי הדיווח בעוד עשרה ימים, אני רוצה שתיתנו לי עוד דיווח בין כסה לעשור מה עשיתם עם זה.

גאל אזריאל: בסדר גמור.

אברהם מיכאלי: אז אמרנו ככה: עשרה ימים למשרד הכלכלה, ועד 10 בספטמבר למשרד המשפטים.

אברהם מיכאלי: ואז נדע האם הם מספיקים להפיץ את זה, ונדע את לוח הזמנים.

אברהם מיכאלי: הרי ועדת שרים מתכנסת כל שבוע.

אברהם מיכאלי: אני אעביר את זה למזכיר הממשלה.

אברהם מיכאלי: הנושא השלישי זה "הפיקוח על יהלומים".

אברהם מיכאלי: מה קורה עם זה?

סיגל מרד: לפני חודש קיבלנו סוף-סוף התייחסות רצינית של הבורסה ליהלומים לטיוטה של הצעת החוק, ובה הם התייחסו למגוון הנושאים שיש שם.

סיגל מרד: חלק מהנושאים דורשים בדיקה מקצועית, חלק מעוררים מחלוקות בענף היהלומים, והמשרד צריך להתחיל לעבוד ולנסות לפעול לצמצום המחלוקות.

סיגל מרד: אנחנו מעריכים בהערכה אופטימית שעד לסוף 2013 ניתן יהיה להביא הצעת חוק לתחילת הדיונים בכנסת, אבל אני נזהרת.

אברהם מיכאלי: תראו, אני שמעתי גם אתכם בזמנו וגם את הצוות של בורסת היהלומים.

אברהם מיכאלי: אני מבין שזו סוגיה מאוד רגישה, בגלל השינויים שחלים בחוק וגם בגלל מה שזה עלול לעשות בעולם.

אברהם מיכאלי: ככה לפחות הסבירו לי.

אברהם מיכאלי: אבל אם כבר התקדמתם בצורה שהתקדמתם, אני לא רוצה שבסוף תיוותר רשימה של צו או שניים, כי זה עושה לי לא טוב שבגלל בורסת היהלומים אנחנו מכריזים מצב חירום במדינה.

אברהם מיכאלי: זה ייראה לא טוב.

אברהם מיכאלי: לכן מה שהספקתם עד עכשיו, זה אומר שאפשר להתקדם.

אברהם מיכאלי: הרי לפני שנה כמעט הייתם במצב שבו בלתי אפשרי להתקדם, אי אפשר לפתור את המחלוקות.

אברהם מיכאלי: אז אם כבר התקדמתם, חלקית לפחות, אני חושב שצריך להכריז על רצף דיונים איתם, ולא לאפשר למשוך את הזמן עד סוף השנה, אלא לעשות זאת עד פתיחת המושב הקרוב.

אברהם מיכאלי: יש לכם חודשיים, אז תושיבו אותם, תדברו איתם, תעשו את כל הדיונים, ישיבות חירום, כדי לפתור את הסוגיה של הגשת החוק.

אברהם מיכאלי: גם אחרי שהחוק יוגש יהיו מספיק ויכוחים בכנסת, לא חייבים לפתור הכול היום.

אברהם מיכאלי: יהיו דברים שלא יוותרו עליהם, יהיו דברים שכן יוותרו, ובסוף יעשו את זה אולי באיזה ועדת סודית, כי אמרו לי שאלה סוגיות לא פחות חשובות מביטחון המדינה.

אברהם מיכאלי: אז שיעשו את הדיונים האלה פה, בוועדות המתאימות בכנסת.

אברהם מיכאלי: היעד שלי הוא להביא את החוק הזה ב-15 באוקטובר ל...

אברהם מיכאלי: לפחות עד 15 באוקטובר לגמור את התזכיר, ואז יהיה לנו עוד חודש להפיץ ואז נדע שזה כבר הגיע לכנסת בצורה כלשהי.

אברהם מיכאלי: את יודעת מה, אני רוצה גם דיווח בעוד חודש לגבי מה התקדם.

אברהם מיכאלי: אבל גם אותם צריך להכניס לאיזה סד זמנים, שלא יחשבו שיש להם זמן.

אברהם מיכאלי: כי אין יותר זמן.

אברהם מיכאלי: צריך להגיד להם שיושבים עכשיו ישיבות מרתוניות, כדי לצמצם את המחלוקות.

אברהם מיכאלי: הנושא הבא שרשום לי הוא "איסור יצוא, יבוא ומכירה של צעצועים מסוכנים".

סיגל מרד: בעניין הזה אנחנו הפצנו תזכיר, והיום זה היום האחרון להפצת הערות לתזכיר.

סיגל מרד: לפחות משרד ממשלתי אחד ביקש הארכה וקיבל עד שבוע הבא.

סיגל מרד: התקבלו הערות רבות, וצריך עכשיו לשבת ולפתוח כל סוגיה שהציפו ולדון עליה.

אברהם מיכאלי: תקשיבי, אמנם זה גם נושא חשוב ורגיש, אבל אני רוצה להגביל את העניין הזה שרוצים עוד שבוע ועוד שבוע.

אברהם מיכאלי: אין.

אברהם מיכאלי: חייבים להגיש תגובות, כדי שגם לכם ייוותר זמן לגבש - - -

סיגל מרד: ההנחה היא שממילא יחכו לשבוע הבא, לתחילת הדיונים.

סיגל מרד: בעצם עכשיו מתחילים הדיונים בהערות - - -

אברהם מיכאלי: לוח הזמנים שאני רוצה הוא שעד סוף אוגוסט נקבל מכם דוח שאומר איפה זה עומד מבחינתכם, ואם אפשר, להפיץ את התזכיר עד סוף אוגוסט.

סיגל מרד: התזכיר כבר הופץ.

סיגל מרד: אנחנו מדברים עכשיו על להביא טיוטת חוק לאישור ועדת שרים.

אברהם מיכאלי: אז את לוח הזמנים של 21 יום כבר לא צריך, נכון?

עידו בן-יצחק: 21 הימים כבר הסתיימו.

אברהם מיכאלי: אז בעצם כל מה שנותר זה לעשות שינויים בעקבות ההערות, ולהביא את זה לוועדת שרים.

אברהם מיכאלי: אז אין שום סיבה לא להביא את זה עד 15 באוקטובר.

אברהם מיכאלי: אבל אני גם רוצה מכם דיווח בסוף אוגוסט שיאמר איפה אנחנו עומדים.

אברהם מיכאלי: היעד שלי הוא שב-15 באוקטובר זה יועמד בוועדת שרים.

אברהם מיכאלי: יש לכם פה עוד צו.

עידו בן-יצחק: זה צו שאין לו קיום עצמאי, הוא פשוט משפיע על צווים אחרים.

עידו בן-יצחק: הוא קובע כל מיני הגדרות תפקידים שמופיעים בצווים אחרים, שהם לא - - -

סיגל מרד: הוא קובע הגדרה אחת: איפה שהיה כתוב "המפקח" יבוא "המנהל".

סיגל מרד: אלה בעצם הסמכויות של מנהל שירות המזון, אני מניחה.

סיגל מרד: יש פה כל מיני דברים, הסימון, החמאה ועוד.

עידו בן-יצחק: יש כמה צווים של משרד הבריאות שברגע שהם יבוטלו, אפשר יהיה לבטל את הצו הזה.

עידו בן-יצחק: אבל כרגע - - -

אברהם מיכאלי: כלומר, הצו הזה קיים כדי לעזור למשרד הבריאות להתקדם.

סיגל מרד: כרגע לי אין מה לעשות איתו.

עידו בן-יצחק: ברגע שמשרד הבריאות יסיים את הצווים שנוגעים לצו הזה, ניתן יהיה לבטל אותו.

אברהם מיכאלי: אז בעצם אין פה מה לעבוד ולהכין.

אברהם מיכאלי: אז מבחינתי אין לי מה לבקש מכם בנוגע לצו הזה, כי אתם מחכים להתפתחויות ממשרד הבריאות.

עידו בן-יצחק: יש עוד דבר אחד: חוק שעות עבודה ומנוחה.

אברהם מיכאלי: מה זה, צו?

סיגל מרד: לא.

סיגל מרד: מכוח סעיף 11(1) לחוק שעות עבודה ומנוחה, נקבעים היום כל ההסדרים ביחס להיתר העסקה בשעות נוספות.

סיגל מרד: מדובר בסוגיה שגם בגלגול הקודם של הוועדה אמרנו שנשמח לסיוע כאן של הוועדה.

סיגל מרד: זה נושא שמצריך גיבוש הסכמות בין ההסתדרות לבין המעסיקים השונים.

סיגל מרד: המשרד לא רק מחכה לוועדה, אלא המשרד בעצמו הקים בקדנציה הקודמת ועדה שניתן לה מנדט מאוד רחב, ואחד הנושאים שהיא הייתה צריכה לטפל בו זה הסוגיה הזאת.

סיגל מרד: השר הקודם החליט בזמנו שהוא לא רוצה לבשל קדרה שאחר כך השר החדש יצטרך להתמודד איתה, ובעצם הנושא הזה עבר לשר הנוכחי.

סיגל מרד: השר הנוכחי החליט להגדיר באופן מצומצם יותר ומחודד יותר את המנדט של הוועדה, כדי לייעל אותה, וכך אולי לזרז ולסגור נושאים.

סיגל מרד: בימים אלה אנחנו מגבשים את הנוסח המדויק של מנדט הוועדה, ואני מקווה שבימים הקרובים תחל עבודתה.

סיגל מרד: אבל זה לא משהו שאני יכולה להצביע בו על שעת סיום.

אברהם מיכאלי: השר מבין שאם אין לו צו חירום אז אין שעות עבודה ומנוחה?

סיגל מרד: אין שעות עבודה נוספות בכל המשק.

אברהם מיכאלי: אנחנו מתמודדים פה עם לוח הזמנים שהגדרתי קודם.

אברהם מיכאלי: השר קבע מה שקבע, אבל השאלה היא איזה מעקב יש אחרי תפקוד - - -

סיגל מרד: זה עכשיו על השולחן, וזה בעצם - - -

אברהם מיכאלי: יש לכם חודשיים, שלושה חודשים.

אברהם מיכאלי: אין הרבה זמן.

אברהם מיכאלי: אני רוצה לדעת אם לוח הזמנים שאת מדברת עליו יביא לאיזה.

אברהם מיכאלי: ..

אברהם מיכאלי: מה צריך לעשות, תיקון חוק?

עידו בן-יצחק: זה תלוי אם זה פרויקט תיקון חקיקה או - - -

סיגל מרד: יכול להיות שזה שינוי של הסדרים בחוק שעות עבודה ומנוחה.

סיגל מרד: אבל זה תיקון חקיקה, זה בכל מקרה דורש תזכיר חוק.

אברהם מיכאלי: למה זה לא היה בחוק ההסדרים?

סיגל מרד: אדוני אמר קודם שבחוק ההסדרים דוחפים כל מה שרוצים, אבל אני לא צריכה לספר לאדוני שגם יש נושאים שהכנסת מחליטה לפצל אותם בשל מורכבותם.

אברהם מיכאלי: אני רוצה להגדיר לוח זמנים.

אברהם מיכאלי: השר כבר הקים ועדה.

אברהם מיכאלי: היא יודעת מה היא בודקת?

סיגל מרד: עוד לא, היא עוד לא יודעת.

סיגל מרד: רק עכשיו מגדירים את המנדט שלה, ואז יתחילו לשלוח את כתבי המינוי - - -

אברהם מיכאלי: מה זה כתבי מינוי - - - ?

סיגל מרד: לא, אבל אתה מבקש נציגים של התאחדות התעשיינים - - -

אברהם מיכאלי: תקשיבי לי, לוח הזמנים הוא בידי השר והצוות שלו.

אברהם מיכאלי: אני רוצה לדעת עד סוף אוגוסט שהוועדה הזאת עובדת ואני רוצה לדעת מה לוח הזמנים שאתם ממליצים כדי שהתיקון הזה ייכנס לדיווח שלכם ושלנו פה בכנסת.

אברהם מיכאלי: אני שומע כל הזמן שפוחדים מההסתדרות ולכן דוחים את החוק הזה.

אברהם מיכאלי: עם ההסתדרות כבר פתרו דברים יותר גדולים במשק, לא צריך לפחד מההסתדרות.

אברהם מיכאלי: אז אני רוצה עד סוף אוגוסט דיווח שהוועדה כבר התכנסה וקבעה לוח זמנים לאיך אנחנו מקדמים את התיקון הנדרש.

אברהם מיכאלי: אנחנו רוצים לקבל מכם דיווח על זה, ולפי זה אני אחליט.

אברהם מיכאלי: אני לא אתן יותר להגיד "זה בעיה", "זה גדול", "זה ההסתדרות".

אברהם מיכאלי: אם יש צורך לזמן את ההסתדרות אז - - -

סיגל מרד: אז אנחנו מבקשים את זה, אנחנו אומרים את זה במפורש, אמרנו את זה אז ואנחנו אומרים את זה גם היום - - -

אברהם מיכאלי: אני מוכן לזמן את הוועדה ואת כל הגורמים לישיבה נוספת, כדי לראות איפה נקודות המחלוקת.

עידו בן-יצחק: בכנסת הקודמת ניסינו לקיים ישיבה כזאת, והשר לא הגיע אליה וגם נדמה לי שההסתדרות לא הגיעה.

סיגל מרד: לא, הנציגים הרלוונטיים לא הגיעו לדיון הזה.

סיגל מרד: הנציגים שלנו במשרד - - -

גאל אזריאל: צריך להזכיר שזה היה ביום שהתקיימה שביתה במשק, ככה שהיו להם סיבות.

אברהם מיכאלי: בוא נסכם: קיבלת חודש, ובסופו אני רוצה לקבל ממך דיווח שהוועדה כבר התארגנה והכול בסדר.

אברהם מיכאלי: ובעקבות הדיווח הזה נקבע ישיבה מיוחדת כדי לפתור את העניין.

אברהם מיכאלי: כי אין דבר שאי אפשר לפתור.

אברהם מיכאלי: בסדר, קבענו לו"ז?

סיגל מרד: כן.

אברהם מיכאלי: תודה לך, שנה טובה.

סיגל מרד: אני אשאר, כי יש עוד ספיח משותף.

אברהם מיכאלי: אנחנו עוברים למשרד הבריאות.

סיגל מרד: יש בעצם שני נושאים שהם ספיחים משותפים.

סיגל מרד: בצו פיקוח "הסחר במזון, ייצורו ואחסנתו" יש הוראה שהיא בפן הצרכני.

אברהם מיכאלי: יש שלושה צווים ביחד, נכון?

אברהם מיכאלי: "איכות מזון", "הסחר במזון, ייצורו ואחסנתו" ו"סימון מוצרים".

סיגל מרד: לא, אני מדברת רק על הצו של הסחר במזון, ייצורו ואחסנתו.

עידו בן-יצחק: רגע, אני אסביר.

עידו בן-יצחק: מבחינת משרד הבריאות אלה שלושה צווים שיטופלו בבת אחת, אבל רק לאחד מהם, כנראה, יש למשרד הכלכלה - - -

סיגל מרד: נכון.

סיגל מרד: שם יש היבט אחד צרכני שמתייחס לחובת הצגת המשקל לקונה.

סיגל מרד: זה נושא שעד היום לא טופל מהבחינה של איפה תהיה האכסניה החלופית ומה יעשו עם זה.

סיגל מרד: ובמסגרת הנושאים שלאחרונה התחדד הצורך ביצירת מקור ביחס אליהם, אנחנו נצטרך לתת לוועדה תשובה לגבי מה אנחנו עושים בעניין הזה.

אברהם מיכאלי: תני לי להבין את הפרוצדורה.

אברהם מיכאלי: אני רואה שיש פה תזכיר חוק שהופץ לפני יותר מחודשיים - - -

סיגל מרד: כן, והוא לא התייחס לפן הצרכני.

אברהם מיכאלי: הוא לא התייחס?

סיגל מרד: הוא לא אמור להתייחס לפן הצרכני.

אברהם מיכאלי: אז הגשתם הערות?

סיגל מרד: לא, כי זה לא נושא שמשרד הבריאות צריך להסדיר.

אלי גורדון: - - - בפקודת בריאות הציבור (מזון).

אלי גורדון: המטרה שם היא להגדיר את האיכות והבטיחות של התהליכים, לקבל את העוגן המשפטי לחוקק תקנות בתחום הבטיחות של המוצר.

אלי גורדון: אם אני מבין נכון, סיגל מחדדת - - -

סיגל מרד: אני מחדדת סעיף ספציפי בתוך הצו הזה, שמתייחס לחובה להציג את המשקל באופן הנראה לעין - - -

אלי גורדון: איפה, על גבי האריזה?

סיגל מרד: זה לא של מוצרים ארוזים, זה בכלל.

אברהם מיכאלי: אני מנסה להבין.

אברהם מיכאלי: את מדברת על פן של תוכן בתוך החוק ש - - -

גאל אזריאל: בתוך הצו.

אברהם מיכאלי: זה לא צו, זה חוק.

גאל אזריאל: בחלק מצווי הפיקוח יש בעיה שמקשה על כולנו: שהם מסדירים עניינים רבים בצורה מאוד רחבה ככה שבצד אחד עיקר הנושאים קשורים למשרד הבריאות והם מסדירים אותם בתזכיר החוק שהם הפיצו, אבל עדיין יש סעיף אחד בתוך הצו שקשור למשרד הכלכלה, והוא צריך לדאוג לזה.

אברהם מיכאלי: ואתם בעצם רוצים להסדיר את זה במסגרת חקיקה ראשית נפרדת?

סיגל מרד: אני לא יודעת.

סיגל מרד: לאחרונה זה הופץ גם על ידי המפקח על מידות ומשקולות אצלנו.

סיגל מרד: זה נושא שצריך לתת לו מענה, ואני לא יודעת לומר אם צריך לבוא פתרון - - -

גאל אזריאל: יש לי שאלת הבהרה: עד היום המפקח על המשקולות פועל מכוח אותו סעיף?

סיגל מרד: הוא לא פעל, אבל הוא ציפה שזה יהיה מסוג המשימות של המפקחים על סחר פנים.

סיגל מרד: אני לא יודעת להגיד לך אם מישהו עשה אי-פעם שימוש בזה.

סיגל מרד: אני כן הפניתי את השאלה, אבל כשמישהו היה מתלונן אז היינו יכולים להגיד לו - - -

אברהם מיכאלי: בוא נגיד שהצו הזה נתן פתרון למי שהיה רוצה לבדוק את זה - - -

סיגל מרד: כן, אם מישהו היה מתלונן, אז - - - "תדע לך שצריך".

אברהם מיכאלי: ואם מבטלים את הצו הזה, אז אין לו אפשרות להיעזר.

סיגל מרד: נכון.

אברהם מיכאלי: למה אי אפשר מבחינה משפטית להכניס את זה באותה מסגרת?

סיגל מרד: כי אז זה ייצור אחריות של משרד הבריאות לאכוף את ההוראה, ולדעתי זה לא יהיה נכון לעשות את זה.

אברהם מיכאלי: אתם עלולים להישאר קירחים, לא יהיה לכם צו.

סיגל מרד: אנחנו מודעים לזה והצפנו את זה - - -

אברהם מיכאלי: מכיוון שהנושא בוער, אז גם הדיון בוער.

אברהם מיכאלי: אני רוצה שעד סוף אוגוסט תודיעו לי מה עשיתם עם זה.

אברהם מיכאלי: כי אם לא, אני לא אפנה למשרד הבריאות להתקדם עם החוק שלהם.

אברהם מיכאלי: אני מבין שוועדת שרים תדון בזה במושב הקרוב של ועדת שרים.

אברהם מיכאלי: אז יש לכם הזדמנות.

אברהם מיכאלי: עד סוף אוגוסט תודיעו לי מה החלטתם.

אברהם מיכאלי: מצדי תכנסו את כל המוחות שלכם ושל משרד המשפטים כדי למצוא תיקון.

אברהם מיכאלי: אגב, הנושא הזה לא מופיע אצלי ברשימה.

אברהם מיכאלי: תקשיבי, אני מציע שמכיוון שגם הנושא שדיברנו עליו קודם, שעות עבודה ומנוחה, לא מופיע ברשימה - - -

סיגל מרד: אבל הוא מופיע במעקב.

אברהם מיכאלי: אז שגם זה וגם הנושא מתוך הצו של הסחר, ייצורו ואחסנתו, יוכנסו כנושא למעקב, ועד סוף אוגוסט לתת לנו תשובה.

סיגל מרד: יש עוד נושא שאמור להיכלל ברשימה, שהוא נושא משותף עם משרד הבריאות:

סיגל מרד: צו פיקוח על מצרכים ושירותים – "סימון קוד של מזון ארוז מראש".

סיגל מרד: הצו הזה הוא צו שלפיו פועלים שני המשרדים, כל אחד בנישות שונות.

סיגל מרד: אנחנו היום לא נמצאים בשלב שבו אנחנו יכולים לייצר הצעת חוק חלופית.

סיגל מרד: הנושא הזה היה מוסדר בצורה די עקומה.

סיגל מרד: אנחנו מנסים כרגע להפעיל נוהל זמני שבו בעצם אנחנו נבחן פעולה בצורה יותר מסודרת, ואנחנו מניחים שהניסוי הזה, שיפעל בתקופה מצומצמת, יוכל לתת לנו בסיס לאיך נכון בכלל להסדיר את זה בחקיקה.

סיגל מרד: כי לבוא היום ולהסדיר משהו שאנחנו יודעים שהוא...

סיגל מרד: הוא לא מוסדר כמו שצריך.

אברהם מיכאלי: מה ש - - - ממשרד הבריאות, לא נותן לכם מענה?

סיגל מרד: לא, משרד הבריאות לא רוצה ולא ירצה לטפל בנושאים האלה, מסיבות צודקות מבחינתו.

סיגל מרד: כי זה לא נושא שמתייחס לבריאות הציבור.

אברהם מיכאלי: איך אתם מתמודדים היום עם אותן סוגיות שהצו הזה אמור להגן עליהן?

סיגל מרד: לפי אותו צו מבוצעות היום פעולות: ניתנו אישורים ליצרנים שונים לסמן בקוד יצרן את המוצרים שלהם.

סיגל מרד: ההוראות שלפיהן פעלו היום, היו הוראות דלות, חסרות, ובהסדרה מאוד לא מספקת של הנושא הזה.

סיגל מרד: עד לפני שמונה או תשעה חודשים אנחנו סברנו שדינו של הצו הזה הוא להתבטל.

סיגל מרד: אבל אז הגיע ממונה חדש לתחום הזה, והוא ישב ועשה עבודת שטח מאוד מסודרת עם הגופים הרלוונטיים, והוא הגיע למסקנה שלא צריך לבטל אותו, כי ההסדר הזה נחוץ וחשוב למשק.

אברהם מיכאלי: אז תגישו חקיקה עצמאית, למה צריך לחכות לצו?

סיגל מרד: לא, היום אם נבוא ונגיש נוסח של הצעת חקיקה, היא תהיה לא מספיק בשלה, לא מספיק נבונה, אלא משהו מאוד ראשוני.

סיגל מרד: אלי, אני אשמח אם תעזור לי.

אלי גורדון: הצו הזה הוא מכלול של היבטים.

אלי גורדון: את חלקם אנחנו הגדרנו בתקנות שלנו, וחלקם מגדירים דרישות של אופן הסימון של מוצר מזון המיוצר על ידי מפעל בשם כלשהו.

אלי גורדון: לפי הצו הזה, במקום לסמן על כל אריזה את שם היצרן, מותר לסמן את שם היצרן בקוד, כאשר המשווק הוא זה שמופיע על גבי התווית.

אלי גורדון: הצו לא פירט מהן הדרישות הטכניות כדי להבטיח שמתקיימים כל התנאים לאיכות ובטיחות של ייצור המוצר ושל שיווקו.

אלי גורדון: עם ביטולו, כל הנוהל שכרגע קיים בתמ"ת, נוהל שמסדיר את כל תהליכי העבודה.

אלי גורדון: ..

אלי גורדון: אם אני מבין, הם לא יוכלו ליישם את הנוהל.

אלי גורדון: זאת משמעות הדבר.

אלי גורדון: ואז כל אלה שמשווקים נכון להיום עם שם שרשום בקוד, לא יוכלו לשווק.

אברהם מיכאלי: הסוגיה היא סוגיה חשובה, כי אם הצו הזה יתבטל, אז אין כיסוי חוקי.

אברהם מיכאלי: כך אני מבין ממך.

אברהם מיכאלי: ואת אומרת שמשרד הבריאות לא יכול להגן עליכם בחקיקה שלו, כי זה לא תחום ששייך אליו.

אברהם מיכאלי: אז אני חושב שאתם צריכים לקחת יוזמה ולעשות משהו, כי אנחנו לא נחזיק מצב חירום במדינה בשביל הפן הזה של הצו.

סיגל מרד: לא, לא, לא, לקחנו יוזמה - - -

אלי גורדון: עוד משפט אחד, כדי להשלים את המורכבות והחשיבות של הצו הזה מבחינת התמ"ת.

אלי גורדון: באופן עקרוני, סימון כזה גם מאפשר יצירת תחרותיות במשק ופיתוח כל התעשייה הקלה/קטנה/בינונית – שגם היא הופכת להיות בעלת תחרות מבחינת המחיר.

אלי גורדון: השלמתי את הנימוקים, נכון, סיגל?

סיגל מרד: כן.

אברהם מיכאלי: אז אתה אומר שיש גורמים שיתנגדו לזה?

אלי גורדון: לא.

אלי גורדון: הצרכן לכאורה התנגד, אבל הגיעו להסדר עם הצרכנים שיהיה סימון בצורה כזו ובמקביל יהיה באתר של משרד הכלכלה פרסום של כל השמות והקודים.

סיגל מרד: היו כל מיני אינטרסים שהיה צריך לאזן ביניהם.

סיגל מרד: אני חוששת שההסדר שייצרנו בנוהל, אם אני מעלה אותו בחוק, אני לא באמת יודעת להגיד שהוא נותן לי מספיק היגיון.

סיגל מרד: ולכן חששנו שלפחות בתקופה של חצי שנה צריך לראות איך הדברים עובדים ואם זה באמת עובד נכון, ורק אז לתרגם את זה לתזכיר חוק.

אברהם מיכאלי: הבנתי מה שאת רוצה, אבל הסוגיה שאת מעלה היא סוגיה שצריכה להיות בדיון משותף עם משרד המשפטים, עם מחלקת ייעוץ וחקיקה, כדי שתוכלו לבחון איך נותנים מענה לתחום הזה.

סיגל מרד: זה עוד לא הוצף למשרד המשפטים.

אברהם מיכאלי: מדובר פה בסוגיה חשובה על כל היבטיה.

אברהם מיכאלי: אין ספק שאסור לנו פה להתעכב.

אברהם מיכאלי: מה שצריך להתקדם, שיתקדם.

אברהם מיכאלי: החוק הזה לא יועבר או כן יועבר – זו צריכה להיות החלטה משותפת שלכם ושל משרד הכלכלה.

אברהם מיכאלי: אני חושב שאתם יכולים להמשיך בהכנות שלכם, כי כל עוד יוכרז מצב חירום במדינה זה יהיה תחת אותה הכרזה, ואם אין הכרזה, הדבר הזה ייפול ממילא ותצטרכו למצוא בחקיקת חירום איך להגן על התחום הזה.

אברהם מיכאלי: כרגע אין לי שום מענה.

אברהם מיכאלי: נכון לעכשיו נרשום במסגרת ההערות של התמ"ת שזו סוגיה פתוחה שאין לה כרגע מענה.

אברהם מיכאלי: במידה שיהיה לכם מענה.

אברהם מיכאלי: ..

אברהם מיכאלי: אתם צריכים חודשיים?

אברהם מיכאלי: תיקחו חודשיים מצדי, ותשתפו את משרד המשפטים, כי יש להם ניסיון בזה.

סיגל מרד: אני מניחה שכשנבוא למשרד המשפטים הוא יגיד שההסדר מיותר.

סיגל מרד: לכן אני חושבת שיש משמעות - - -

גאל אזריאל: - - -

סיגל מרד: לא, זה לא מצחיק, כי גם אנחנו, באוטומט שלנו, אמרנו שזה מיותר.

סיגל מרד: כי יש חשיבה מסוימת של משפטנים, אבל בשטח יש דברים מסוימים שלאו דווקא מסתדרים עם זה.

סיגל מרד: לכן יש חשיבות לתקופת הניסוי של הנוהל, כדי לראות עד כמה זה מוצדק.

אברהם מיכאלי: אני נותן לך חודש וחצי, עד אמצע ספטמבר.

אברהם מיכאלי: קחי לך זמן לחשוב מה את רוצה בסוגיה הזאת, ותכתבו לנו מה גיבשתם ואיפה אנחנו נכנסים, ולפי זה נשקול איך אנחנו יכולים לסייע לכם.

אברהם מיכאלי: אבל אני לא מחכה לדבר הזה – אם אני אגיע להכרעה בסוף רק בגלל זה, אז אני לא אחכה לזה.

אברהם מיכאלי: אתם תדווחו לנו על זה בעוד חודש וחצי, בסדר?

סיגל מרד: בסדר.

אלי גורדון: אני רוצה לשאול את שרון ואת עצמי: אם הם רצים עם התקנות, אז כל מה שהגדרנו אצלנו במסגרת טיוטת התקנות שלנו - - -

סיגל מרד: זה מופרד לשני דגמים שונים.

שרון גוטמן: בסימון המוצרים יש איזושהי התייחסות גם למשרד החקלאות וגם למשרד הכלכלה.

שרון גוטמן: יש איזה תוספת שמתייחסת לכל מיני חומרים שאתם מפקחים עליהם.

אברהם מיכאלי: המצב הזה נראה הגיוני לכם, שארבעה משרדים מפקחים על דברים שהם - - - ?

שרון גוטמן: זה בגלל המבנה של צווי פיקוח.

שרון גוטמן: זה לא אותם דברים.

אברהם מיכאלי: היום, אם הייתה חקיקה חדשה, היו עושים אותה עם רשות אחת שתהיה אחראית על ענפים שונים.

אברהם מיכאלי: כי היום צריך לרוץ אחרי חמישה משרדים בשביל לבדוק - - -

סיגל מרד: זה נובע מהרכב הממשלה.

סיגל מרד: ב-1949-1948 היה משרד האספקה והקיצוב, שכל דבר שהיה במשק היה תחתיו.

סיגל מרד: לאט לאט הוקמו משרדים – הוקם שירות המזון במשרד הבריאות, הוקם המשרד להגנת הסביבה, נושאים ממשרד האספקה עברו למשרד החקלאות וכולי, ולכן - - -

אברהם מיכאלי: אני מבין את זה.

אברהם מיכאלי: הנקודה היא שמבחינת

אברהם מיכאלי: כם, אתם מגדירים דברים ספציפיים בתקנות, אתם לא נוגעים בכל דבר ובכל משרד.

שרון גוטמן: תמיד יש קו השקה בין בטיחות, איכות וצרכנות.

שרון גוטמן: לא תמיד אתה יכול לחתוך אותו, יש דברים משיקים.

שרון גוטמן: למשל, כשמסמנים מזון, זה גם עניין צרכני וגם עניין בריאותי.

אלי גורדון: יש לנו אפשרות לעקוב אחרי פעילות באותו - - -

אברהם מיכאלי: תפקידך הוא מנהל שירות המזון הארצי.

אברהם מיכאלי: אז מה זה מעניין את האזרח אם הפיקוח על המזון הזה הוא במשרד הכלכלה.

אברהם מיכאלי: לכן אני שואל לגבי ההיגיון של הדבר הזה.

אברהם מיכאלי: משרד המשפטים, תחשבו על זה.

אברהם מיכאלי: סיגל, סיימת את החלק המשותף?

סיגל מרד: מכיוון שאני - - - לך תשובה על סימון מוצרים, אני אבדוק את זה ואני - - -

שרון גוטמן: - - - בעיה לבטל אותו עם התזכיר.

אברהם מיכאלי: כשאתם מגישים תזכיר חוק זאת המטרה: שמשתפים את כל המשרדים.

אברהם מיכאלי: עורכת דין אפרת, רצית משהו משותף עם משרד הבריאות?

אפרת אביאני: אני בעיקר רוצה להקשיב לעדכונים.

אברהם מיכאלי: אנחנו נתחיל לעבור סעיף-סעיף.

אברהם מיכאלי: רשומים לי 22 של משרד הבריאות.

אברהם מיכאלי: זה המון.

אברהם מיכאלי: המון.

עידו בן-יצחק: הם התחילו עם 66.

אלי גורדון: תיזכר ממה התחלנו.

אברהם מיכאלי: היום כבר הגענו לשלב שאת מה שהתחלנו כבר לא סופרים לי.

אברהם מיכאלי: היו פה חברי כנסת שתקפו בצורה כל כך בוטה, אמרו: "מה הוא מתגאה על מה שהוא עשה לפני ארבע שנים".

אברהם מיכאלי: לא עובדים ככה, צריך הישגים חדשים.

אברהם מיכאלי: אני רוצה לעבור צו-צו ותגידו לי איפה אתם עומדים, ונגדיר את לוח הזמנים הסופי.

אלי גורדון: קודם כול יש לנו בקשה, וזאת אחת הסיבות שאני פה.

אלי גורדון: תזכיר החוק הוא לדעתי הדבר הקרדינלי ביותר.

אברהם מיכאלי: מדובר ב-9 עד 11.

אברהם מיכאלי: כאן בעצם התזכיר הופץ והובא לוועדת שרים.

אלי גורדון: פה הרוח הגבית מכם אמורה לתת לנו מענה למטרת העל.

אלי גורדון: אם וכאשר נוכל להתקדם עם התזכיר ולהפוך אותו לחקיקה ראשית, יהיה לנו קל יותר בכל המובנים.

אברהם מיכאלי: אני מקשיב.

אברהם מיכאלי: מה אתם עשים ומה אתם עוד צריכים?

שרון גוטמן: קודם כול, התחלנו עם חוק ההסדרים, אבל אנחנו אלה שפוצלנו ממנו באיזשהו שלב.

שרון גוטמן: אם לא, יכול להיות שהיינו עכשיו במצב אחר, אבל אנחנו לא.

שרון גוטמן: אז בכוונתנו כן להביא את זה לוועדת שרים במושב הבא של הכנסת.

אברהם מיכאלי: זה פוצל מחוק ההסדרים?

אברהם מיכאלי: פיצול מהותי?

עידו בן-יצחק: לא, עוד לפני שזה הגיע לכנסת.

אלי גורדון: ברמת הממשלה.

עידו בן-יצחק: כן.

אברהם מיכאלי: אבל הממשלה לא ידעה שזה קשור להכרזת מצב חירום.

אלי גורדון: היא יודעת.

גאל אזריאל: מדובר בהצעת חוק שהיא מורכבת ומהותית, והיא לא קשורה קשר אינהרנטי לתקציב.

אברהם מיכאלי: אז רצו שיהיה על זה דיון מפורט.

גאל אזריאל: נכון.

אברהם מיכאלי: בסדר, אנחנו נעזור בכול עכשיו.

אברהם מיכאלי: תגיד לי, מה הפידבק שקיבלתם על ההפצה?

אלי גורדון: קיבלנו לא מעט.

אלי גורדון: שמעתי שזה רב-מכר אצל עורכי דין שמתעסקים בזה.

אלי גורדון: יש מבול של הערות.

אברהם מיכאלי: בגלל זה נבהלו בחוק ההסדרים.

אברהם מיכאלי: זה הרבה ביזנס של חברות שאתם נוגעים בכיס שלהן.

שרון גוטמן: הסיבה האמיתית שזה יצא מחוק ההסדרים היא שהתאחדות התעשיינים ביקשה את זה, אמרה שעשרה ימים זה לא סביר, ואז זה פוצל.

שרון גוטמן: קיבלנו הערות לא רק מהתעשייה, אלא גם מיבואנים כאלה ואחרים, עמותות צרכנים שתורמות מזון, משרדי ממשלה כמובן, משרד החקלאות, הכלכלה והאוצר, שאנחנו יושבים איתו שבוע הבא כדי לקבל את ההערות הסופיות שלהם.

שרון גוטמן: קיבלנו גם כמה סבבים ממשרד המשפטים.

שרון גוטמן: עבדנו על זה מאוד אינטנסיבי בחודשים האחרונים, ואני חושבת שיש התקדמות מאוד משמעותית מהכיוון של שעת חירום.

שרון גוטמן: כרגע זה נשלח לכמה רפרנטים במשרד המשפטים, לפני שבוע, כדי לקבל אישור סופי בעקבות כל מיני הערות שקיבלנו.

שרון גוטמן: צריך להבין שאנחנו רוצים לעבור ממשטר של חוק הפיקוח על מוצרים ושירותים לצורת משפט של פקודת בריאות הציבור.

שרון גוטמן: עד היום הפקודה דיברה על מזון שנועד למכירה בלבד, כלומר, כל החלות של הפיקוח של משרד הבריאות היה מתוך איזושהי הנחת יסוד שאתה חייב להוכיח מכירה.

שרון גוטמן: זאת אומרת, ברגע שאתה מפקח בכל נקודת זמן שזה לא נועד למכירה, אין לך סמכות.

שרון גוטמן: אבל ברגע ששילבנו את זה עם חוק הפיקוח, אנחנו הולכים על משטר שונה, המשטר של חוק הפיקוח, שהוא הרבה יותר מקיף, הוא מדבר על מצרך באשר הוא מצרך ועל מזון באשר הוא מזון.

שרון גוטמן: בגלל זה נתקעו כל מיני צווים שהתחלנו לפני התזכיר, למשל צווים של ייצור בשר טחון.

אברהם מיכאלי: הכול מתנקז בסוף בחוק.

שרון גוטמן: הכול.

אברהם מיכאלי: השרה מגבה אתכם בחוק הזה?

שרון גוטמן: בוודאי.

אברהם מיכאלי: היא הספיקה להיכנס לתחום?

שרון גוטמן: כן, לגמרי.

אלי גורדון: אחרי שבוע ימים היה לנו דיון איתה בעניין הזה, והצגנו לה את עקרונות התזכיר, ולכן זה הלך בחוק ההסדרים עד כמה שיכולנו להוביל אותו במסגרת הזו.

שרון גוטמן: רק להבין, הדחיפה הראשונית של זה לחוק ההסדרים היה דווקא בגלל משרדי הכלכלה והאוצר, בגלל שיש שם רפורמה מאוד גדול בנושא של יבוא מזון רגיל, שלפי החלטת ממשלה לפני כמעט שנה, היא אמורה להיכנס לתוקף באוקטובר הזה.

שרון גוטמן: למעשה התזכיר הוא הטריגר לזה שהיא תיכנס לתוקף.

שרון גוטמן: אמורים לפתוח את היבוא לישראל של מזון רגיל כך שיהיה בצורה הרבה יותר מהירה.

אברהם מיכאלי: יש את כל השרים שמכרו לנו את זה בתקשורת, אמרו שכבר סיכמו את זה.

שרון גוטמן: נכון, זה ועדת קדמי לתחרותיות במשק.

שרון גוטמן: זה מה שהכניס את זה לחוק ההסדרים.

שרון גוטמן: בעיקרון, המון צווים פה – מעבר לשלושה-ארבעה צווים שיש ממש בגוף התזכיר – למשל כל מה שמדבר על ייצור של מזון, ייצור גלידה, בשר ועוד – כל הדברים האלה למעשה תלויים במשטר החוקתי של חוק הפיקוח, משום שהם מדברים בסופו של דבר על איזשהו מצרך מזון; ואני לא רוצה להיות במצב שהתקנות שלי יכתבו בכל שלב "רק אם הוא נועד למכירה".

שרון גוטמן: אני רוצה את הבסיס המשפטי של הפקודה בכל שלב ושלב, גם אם זה לא נועד למכירה.

שרון גוטמן: ולכן אני מאוד תלויה בתזכיר מהפן הזה.

שרון גוטמן: בגלל זה הרבה דברים שהתחלנו קודם נתקעו על ידי משרד המשפטים, המחלקה הפלילית; ובצדק, כי בפקודה עצמה באמת לא הייתה לנו את הסמכות; וכרגע שינינו את זה ואנחנו כן רוצים שתהיה לנו את הסמכות, כי כך נכון לפקח על מזון.

אלי גורדון: אבל צריך לציין שמצד אחד זה הרציונל של משרד המשפטים, אבל מצד שני, אני, כ-user, צורך שירותים ממשרד המשפטים...

אלי גורדון: קיבלנו שיתוף פעולה מלא, עבדנו סביב השעון, מול כל אגף ואגף ותחום במשרד המשפטים.

אלי גורדון: זה ייאמר לזכותם.

אלי גורדון: הוקרה ותודות.

אברהם מיכאלי: משרד המשפטים מקבל אצלנו כל הזמן תשבחות על כל מה שהם עושים, אבל לא מספיק לי תשבחות, אני רוצה לסיים את המצב המוזר שאנחנו נמצאים בו.

אברהם מיכאלי: אני אומר כך: דבר ראשון, לגבי ועדת שרים הקרובה, אני מבין שאתם מגישים כבר את החוק.

אלי גורדון: כן, זאת השאיפה שלנו.

אברהם מיכאלי: אם אתם מצליחים להעביר את זה לוועדת שרים, שזה צריך להיות בתיאום פנים-ממשלתי, אז מבחינת

אברהם מיכאלי: כם הבאתם את זה לכנסת.

אברהם מיכאלי: אני אעזור לכם לקדם את זה בכנסת.

אברהם מיכאלי: אני לא יודע לאיזו ועדה זה ילך - - -

שרון גוטמן: העבודה והרווחה.

אברהם מיכאלי: אני לא בטוח.

אברהם מיכאלי: יש פה השפעה גדולה על המשק, אז יכול להיות שגם ועדת הכלכלה תילחם בזה.

שרון גוטמן: לפחות עד היום כל התקנות שמכוח הפקודה נדונו בוועדת העבודה והרווחה.

אלי גורדון: אם היינו נשארים בהסדרים, היינו מגיעים לכלכלה, אבל עכשיו, מכיוון שיצאנו מההסדרים, זה יהיה בוועדת העבודה.

אברהם מיכאלי: אני, מניסיוני, אומר לכם שיהיה פה מאבק, בגלל אותם גורמים במשק שרוצים שזה יגיע לכלכלה.

אברהם מיכאלי: ויש לזה השלכה גדולה, כי בכלכלה זה יכול להתקדם בקצב אחד ובעבודה בקצב אחר.

אברהם מיכאלי: אבל קודם שזה יבוא לכנסת, ואז נעשה.

אברהם מיכאלי: ..

אברהם מיכאלי: כי החוק הזה חייב להתקדם, בתיקונים כאלה או תיקונים אחרים.

אברהם מיכאלי: הרי גם הכנסת לא תאשר כל מה שתבקשו.

אברהם מיכאלי: לכן לשרה יש פה הרבה עבודה, כי היא צריכה לעשות את התיאומים הפנים-ממשלתיים, וכמובן גם בכנסת.

אברהם מיכאלי: זה חוק עם הרבה מאוד השלכות, ויש פה הרבה מאוד אנשים שיתנגדו לזה, מסיבות שלהם.

אברהם מיכאלי: קחו את זה בחשבון.

אברהם מיכאלי: עכשיו, יש צווים אחרים שקשורים בזה.

אברהם מיכאלי: עידו כבר ציין לי פה עשרה צווים שקשורים לזה: "הובלת חלב", "איכות חלב", "חלב פרות", "יבוא מזונות", "ייצור גלידה ומכירתה", "בשר טחון", "בשר טחון חי ומתובל", "נקניק ונקניקיות".

אברהם מיכאלי: כל אלה קשורים כאילו בקידום החוק.

גאל אזריאל: בכל אלה צריך להכין תקנות מכוח החוק שיעבור.

גאל אזריאל: כל עוד החוק לא יחוקק, משרד הבריאות לא יוכל לדעת - - -

אברהם מיכאלי: זה מה שאני אומר, שכל הצווים האלה קשורים בקידום של החוק.

אברהם מיכאלי: תקנות זה כבר אחר כך.

אברהם מיכאלי: אני כרגע לא יכול לעזור לכם בממשלה, מי שיכול לעזור לכם זה מזכיר הממשלה, שאנחנו כנראה נשב איתו לפני ישיבת הממשלה ההיא שתהיה, ואנחנו נסביר לו את החשיבות של זה.

אלי גורדון: כמו שזה נראה, אין לנו בעיה בממשלה.

אלי גורדון: יש לנו שיתוף פעולה, ואנחנו הגענו למסקנה שאנחנו רצים עם החוק על אף הקשיים שבממשק בין משרד החקלאות למשרד הבריאות.

אלי גורדון: זאת הייתה החלטה בין המנכ"לים, ברמה של המועצה העליונה למזון, וכך גם אנחנו ממשיכים.

אברהם מיכאלי: תקשיבו, בוועדת שרים השיקולים של השרים הם שונים.

אברהם מיכאלי: עם כל הרצון הטוב שלכם לקדם, השרים יכולים גם.

אברהם מיכאלי: ..

אברהם מיכאלי: בשביל זה עושים את ההכנה לפני, ויש את משרד המשפטים ויש את מזכיר הממשלה, שהוא שחקן ראשי בקידום החוקים האלה.

אברהם מיכאלי: אני כרגע איש אופוזיציה ולכן אני לא אתן עצות לקואליציה איך לעבוד, אבל הם יודעים איך לעבוד.

אברהם מיכאלי: זה חוק מהותי, שלא רק שהוא מסדיר המון דברים במשק, אלא יש בו גם כמות צווים שאתם לא יכולים לעשות איתם כלום עד שלא תגמרו את החוק.

אברהם מיכאלי: עידו, זה המון צווים, 11 צווים שהולכים עם החוק.

אברהם מיכאלי: אז אין לי מה להיכנס כרגע על הפירוט על כל צו וצו.

אברהם מיכאלי: עכשיו, אם החוק ייכנס לדיונים בכנסת, אז כל הצווים האלה.

אברהם מיכאלי: .. בעצם אני מחכה לגמר החוק.

אברהם מיכאלי: הצווים האלה לא ייפלו בדרך, כי כל עוד החוק לא יאושר אז גם ההכרזה תעוכב.

אברהם מיכאלי: יכול להיות שיהיה מין הסדר כמו בחוק ההסדרים, שהוועדה תדון בזה בצורה אינטנסיבית, כדי לגמור את זה עד סוף השנה.

אלי גורדון: חבר הכנסת מיכאלי, יש פה שניים או שלושה צווים שגם כאשר תזכיר החוק יהפוך לחקיקה ראשית, נצטרך לעשות המרה לתקנות בריאות הציבור (מזון), על כל מה שמשתמע מכך: סדר הערות, קבלת - - -

אברהם מיכאלי: אני מבין שהחוק לא ייתן לזה תוקף כל עוד לא יהיו תקנות.

שרון גוטמן: בנושאים מסוימים.

אברהם מיכאלי: בסדר.

אברהם מיכאלי: מבחינתי, ברגע שזה יגיע לכנסת אני אלחץ שהדבר הזה יקודם.

אברהם מיכאלי: לגבי מה שהתוכן של החוק יעורר, איזה התנגדויות – אתם תהיו שותפים.

אברהם מיכאלי: כי אני רואה שזה הולך להיות רגיש לכיס של כל מיני גופים גדולים.

אלי גורדון: גם בגלל האכיפה.

אלי גורדון: הכנסנו שם סעיף חדש: עד עכשיו קנס מנהלי על עבריין מזון היה 1,000 שקל, ונכון להיום הגענו למסקנה שאנחנו רוצים ליישם שיטה אחרת של העיצומים, שיש בה קנסות בסכום של החל מ-10,000 ועד 50,000 או 60,000 כברירת מחדל ראשונית.

אלי גורדון: זה גם משהו שמעורר חששות אצל יצרנים, יבואנים ומשווקים.

אברהם מיכאלי: אני מבין, לכן אתם תכינו מה שצריך לוועדת שרים, וברגע שהחוק יגיע לכנסת אני אעזור לכם לקדם את זה מול אותה ועדה שתיקבע.

אברהם מיכאלי: בוא נחזור רגע לרשימה של הצווים.

אברהם מיכאלי: סעיף 1 זה סימון קוד של מזון ארוז מראש.

אברהם מיכאלי: על חלק מזה דיברנו קודם עם סיגל.

אברהם מיכאלי: אני רואה שטיוטה הועברה להערות ב-24 באוקטובר, וחלק מזה נמצא באחריות משרד הכלכלה.

עידו בן-יצחק: איתה סיכמנו שהיא תעדכן אותנו עד 15 בספטמבר, אבל יש את החלק של משרד הבריאות.

אברהם מיכאלי: מה קורה עם זה אצלכם?

אלי גורדון: יש טיוטה, קיבלנו הערות, ועיבדנו את חלקן.

אלי גורדון: אני מדבר על טיוטה לתקנות.

אברהם מיכאלי: אתם יכולים להתנהל מול עצמכם, אבל עוד חודשיים אין לכם צווים.

אברהם מיכאלי: 24 באוקטובר זה כמעט שנה, צריך לגמור את זה.

אברהם מיכאלי: מי הגורם שמעכב אתכם?

אלי גורדון: שום דבר.

אלי גורדון: דרך אגב, עד ליום הזה, כל המאמצים, גם של אנשי מקצוע וגם יועצים משפטיים שלנו, היו על התזכיר.

אברהם מיכאלי: אז אני רוצה לוח זמנים קצר.

אברהם מיכאלי: שבועיים מספיקים לכם כדי לגמור את התקנות?

אלי גורדון: אוקיי, תוך שבועיים נעביר למשרד המשפטים.

אברהם מיכאלי: אני רוצה שתבינו: כל הזמן שהיה, אין כבר.

אברהם מיכאלי: נגמר הזמן.

אברהם מיכאלי: אתם עלולים להישאר בלי שום דבר.

אברהם מיכאלי: אז מה עדיף לכם?

אלי גורדון: ברור לי.

אברהם מיכאלי: לגבי מספר 1, סימון קוד: כל ההערות שצריך היה להעביר – שתוך שבועיים יעבירו למשרד המשפטים את הנוסח.

אברהם מיכאלי: יש עוד משרד שצריך להעביר אליו?

אלי גורדון: אנחנו כבר מעבירים טיוטה מוכנה שמשרד המשפטים צריך להעיר עליה.

אברהם מיכאלי: בוא נסכם שמשרד הבריאות מעבירים את הנוסח הזה עד 20 באוגוסט, ומשרד המשפטים יחזיר תשובה ב... שבועיים יספיקו לכם?

גאל אזריאל: אני לא יודעת, כי אני לא יודעת מה כתוב שם.

אברהם מיכאלי: אם זה מהותי, אני לא מכתיב... אבל תגובה.

גאל אזריאל: יש עניין ראשוני שצריך לבדוק – איזה נושאים - - -

אברהם מיכאלי: שבועיים לתגובה.

גאל אזריאל: שנייה.

גאל אזריאל: קודם כול, בגלל שזה עניין של משרד הבריאות, אז אני מבינה ש - - - צריכה להידרש לזה.

גאל אזריאל: יכול להיות שיש צדדים פליליים, יכול להיות שיש עיצומים כספיים, צרכנות ועוד.

גאל אזריאל: צריך שהממונה על חקיקת משנה, איילת גדי, תעבור על הדברים האלה ותאשר, כמו לגבי כל סט של תקנות שביקשתם שכל המשרדים שהיו פה יעבירו למשרד המשפטים.

גאל אזריאל: אני לא ספרתי, אבל יש כמה סטים של תקנות, ובסוף זה מתרכז לבן-אדם אחד.

אברהם מיכאלי: תגידי לשרת המשפטים שצריך יותר אנשים, כי אם לא, לא יהיו צווים.

גאל אזריאל: מבחינת משרד המשפטים, כל הדברים שקשורים לחקיקה שתלויה במצב חירום נמצאים בראש סדר העדיפות.

גאל אזריאל: אנחנו נעשה את זה בזמן הקצר ביותר שאפשר.

גאל אזריאל: התאריכים שאתה אומר זה כבר ראש השנה, ויש תחילת הלימודים באמצע, ואני לא יודעת איך.

גאל אזריאל: ..

אברהם מיכאלי: אז מה הזמן הסביר להטיל על הצוות שלכם להגיב?

גאל אזריאל: אני מוכנה לקחת על עצמי.

גאל אזריאל: ..

גאל אזריאל: זה לא קשור לנושאים שאני אחראית עליהם, אבל ברגע שיעבירו את זה למשרד המשפטים, אני אפנה לכל הרפרנטים שקשורים לזה, כדי לעשות קודם כול את המיפוי הראשוני שקשור לזה ולעשות הערכת זמן לגבי הנושאים המהותיים.

גאל אזריאל: ואז אני אדווח לוועדה מה הזמן הנדרש.

אברהם מיכאלי: אבל אני הבנתי שכבר נעשו בירורים, אתם לא מעבירים את זה בפעם הראשונה.

אלי גורדון: לא, את התקנות הספציפיות האלה לא, זו תהיה פעם ראשונה שנעביר.

אברהם מיכאלי: כלומר, אין לכם תגובה ראשונית של משרד המשפטים?

אלי גורדון: לא.

אברהם מיכאלי: אז יכול להיות שיצופו שם מיליון בעיות.

אלי גורדון: בדרך כלל אנחנו עובדים ככה: מגבשים טיוטה, מפיצים אותה – לאחר ניסוח משפטי ראשוני במשרד – להערות הציבור, כולל משרדי ממשלה, ולאחר גיבוש הערות מגיעים לטיוטה סופית - - -

גאל אזריאל: שזה התהליך הנכון: שקודם כול יהיה את הגיבוש המקצועי של המדיניות שצריכה להיות שם, וההערות המשפטיות הטהורות צריכות להגיע בסוף.

שרון גוטמן: מדובר בהחלפה רק של שני סעיפים, כי יתר הצו מטופל על ידי משרד הכלכלה.

אברהם מיכאלי: בסדר, מה שקשור לכלכלה כבר נתנו להם את הזמן.

אברהם מיכאלי: הרי גם היא יכולה להישאר בסוף בלי צו.

אברהם מיכאלי: תקשיבו, אנחנו נתייחס למצב כאילו אין לנו יותר מצב של הכרזה.

גאל אזריאל: אני יודעת.

גאל אזריאל: כולנו מודעים לכך שהנושא של הצורך או האי-צורך בהכרזה מחודשת של מצב חירום בתחילת 2014 תלויים בעיקר – לא רק, אבל בעיקר – בחוק למאבק בטרור, שבינתיים - - -

אברהם מיכאלי: אני דיברתי כבר עם יושב-ראש הוועדה, והוא אמר לי חד-משמעית שכל מה שמעכב אותו זה החלת רציפות.

גאל אזריאל: אנחנו כולנו יודעים שהצעת החוק עברה בכנסת הקודמת יותר משנה לפני שהכנסת החליטה להתפזר.

אברהם מיכאלי: אני אומר לך עכשיו – אף אחד לא שומע – שאני עורבתי בעניין הזה ביום האחרון של המושב.

אברהם מיכאלי: אמרו לי שיושב-ראש הוועדה מעכב.

אברהם מיכאלי: הוא אמר לי: מה פתאום, אני לא מעכב כלום, הממשלה עוד לא גמרה עם החלת הרציפות.

אברהם מיכאלי: עכשיו, במי זה תלוי?

אברהם מיכאלי: מה שקרה זה שכנראה הגישו את החוק להחלת רציפות - - -

גאל אזריאל: הממשלה הודיעה לכנסת ש - - -

אברהם מיכאלי: נכון.

אברהם מיכאלי: אז הדיון היה צריך להיקבע, והייתה לכם הזדמנות מצוינת לקבוע את זה בימים האחרונים של המושב.

אברהם מיכאלי: אני ביקשתי מפרח להכניס את זה לסדר היום.

גאל אזריאל: עדכנתי במכתב שנשלח בימים האחרונים ליושב-ראש הוועדה המשותפת, חבר הכנסת אריה דרעי, שבכוונת הממשלה לשים את זה על סדר היום של הכנסת בשבוע הראשון של המושב כדי להעביר על זה רציפות.

גאל אזריאל: הדבר לוקח זמן - - -

אברהם מיכאלי: ביקשתי מפרח, אבל היא לא הצליחה בלחץ שהיה לה באותו יום.

אברהם מיכאלי: היא אמרה: אני לא מסוגלת, תביאו את זה בתחילת המושב; ואני אדאג לזה כחבר ועדת חוקה.

אברהם מיכאלי: אני אדאג שיושב-ראש הוועדה יקבע דיון דחוף.

גאל אזריאל: - - - מצד הממשלה שלנו, כי לממשלה לקח הרבה שנים לגבש את הצעת החוק המסובכת הזאת.

אברהם מיכאלי: אני יודע, יהיו לזה הרבה התנגדויות, לא פחות מחוק המשילות.

אברהם מיכאלי: אני יודע שיש שם בעיות קשות.

אברהם מיכאלי: אבל הוא הודיע לי חד-משמעית שהוא לא מתנגד לקדם את החוק.

אברהם מיכאלי: כי עלתה תחושה אצל אנשים שהוא לא רוצה את החוק.

אברהם מיכאלי: אבל הוא אמר לי: תעזור לי להביא את זה אליי.

גאל אזריאל: הממשלה מעוניינת - - - מוועדת השרים פעמיים, בכנסת הקודמת ובכנסת הנוכחית.

גאל אזריאל: זאת הצעת חוק ממשלתית, והיא רוצה לקדם אותה - - -

אברהם מיכאלי: אנחנו קושרים הכול בכול.

אברהם מיכאלי: מכיוון שהחוק הזה לא יהיה המכשול להכרזה, כי החוק הזה יקודם.

אברהם מיכאלי: .. יהיו דיונים אינטנסיביים על המשילות.

אברהם מיכאלי: הוא קבע ישיבות לכל הפגרה.

אברהם מיכאלי: אנחנו באים לשבת על המשילות כל הפגרה.

אברהם מיכאלי: לכן יש צורך לשים לב גם לתקנות האלה של משרד הבריאות, כי כל תקנה זה ענף שלם במשק.

אברהם מיכאלי: לכן אי אפשר להשאיר אותם בלי תקנות.

אברהם מיכאלי: אבל הם עלולים בסוף ליפול, כי אנחנו לא נעכב בסוף בגלל גלידה או פטרוזיליה.

אברהם מיכאלי: תקשיבי, אני כן מבקש ממך שכל התקנות שעוברים עליהן הרפרנטים השונים, שיעברו עליהן ויגידו - - - -

גאל אזריאל: - - - אני פונה לרפרנטים בנושאים האלה כשמגיע משהו שקשור למצב החירום, ואומרת שזה הדבר הראשון שצריך לטפל בו.

אברהם מיכאלי: אז לגבי סעיף 1 סיכמנו שהם יעבירו את הנוסח למשרד המשפטים, ועורכת דין גאל מבטיחה שהיא תעשה מאמץ להחזיר לנו תשובה ממשרד המשפטים.

אברהם מיכאלי: כל המטרה שלי היא שהתקנות האלה יונחו כשהמושב ייפתח.

אברהם מיכאלי: אני אומר לך, אני יושב עם כל יושב-ראש ועדה ומבקש ממנו להקים אפילו ועדת משנה כדי לקדם את הדברים האלה.

אברהם מיכאלי: הצו השני זה "שמן מינרלי בייצור מזון".

שרון גוטמן: זה הונח של שולחן הוועדה בכנסת הקודמת, ואנחנו צריכים להעביר את זה מחדש.

אברהם מיכאלי: שזה טכני.

שרון גוטמן: טכני לגמרי.

אברהם מיכאלי: אז אני כותב לעצמי שבעה ימים, בסדר?

שרון גוטמן: אני צריכה להעביר לשרה, והיא זאת שמעבירה לכנסת.

אברהם מיכאלי: אז תזרזו את השרה.

אברהם מיכאלי: השרה היא כזאת רצינית, שאם תבהילו אותה שזה הולך לאיבוד, היא תחתום לכם באמצע הלילה.

שרון גוטמן: היא לא מעכבת דברים.

אברהם מיכאלי: נכון.

אברהם מיכאלי: אני רוצה לדעת שזה כבר נמצא בוועדה כבקשה מחודשת, כדי שגם נוכל להעביר לחיים כץ שיש כך וכך.

אברהם מיכאלי: ..

אברהם מיכאלי: תעבירו לי את כל הרשימה של הדברים שכבר הנחתם.

אברהם מיכאלי: תשלחו לנו העתק מכתב שאומר שאת זה, את זה ואת זה כבר הנחנו בוועדה.

אברהם מיכאלי: לסיכום, התקנות של סעיף 2 יועברו תוך שבעה ימים.

אברהם מיכאלי: סעיף נוסף זה "תחליף דבש".

עידו בן-יצחק: אותו סיפור.

אברהם מיכאלי: אותו סיפור – שבעה ימים.

שרון גוטמן: ויש עוד אחד: תכשירים - - -

אברהם מיכאלי: "תכשירים להדברת מזיקים לאדם" ו"תמרוקים".

אברהם מיכאלי: זה אותן תקנות.

שרון גוטמן: עדכנו אותי היום לגבי התמרוקים – שזה הדבר היחיד שלא בטיפולי – שזה הועבר לשרה בימים האחרונים, אושר על ידיה ויועבר שוב לוועדת העבודה.

אברהם מיכאלי: בקדנציה הקודמת כבר הונחו תקנות בעניין תמרוקים - - -

עידו בן-יצחק: זה אותו דבר.

עידו בן-יצחק: 4 ו-5 ביחד.

אברהם מיכאלי: אז אם יש תקנות מהעבר, זה טוב.

אברהם מיכאלי: אז גם פה אני יכול לכתוב שבעה ימים?

שרון גוטמן: בגלל שזה לא אני, בגלל שאני צריכה לבקש ממנה - - - אז 14 - - -

אברהם מיכאלי: למה 14?

שרון גוטמן: משום שיכול להיות ש...

שרון גוטמן: בתחילת היום היא סימסה לי ש - - -

אברהם מיכאלי: מי מטפלת בזה?

שרון גוטמן: עורכת דין נילי דיקמן ועורכת דין מוריה בן-צור.

שרון גוטמן: היא אמרה לי שזה הועבר בימים האחרונים לאישור השרה, והנוסח אושר על ידיה, והיא צריכה להעביר את זה - - -

אברהם מיכאלי: להביא את זה לכנסת.

אברהם מיכאלי: אגב, הכנסת נסגרת שבוע הבא, חבל, אם לא תעבירו לא תספיקו.

אברהם מיכאלי: אז תגידי לחברות שלך - - -

עידו בן-יצחק: היא נסגרת כבר ביום שני.

עידו בן-יצחק: יום ראשון זה היום האחרון שהיא פועלת.

אברהם מיכאלי: אז תגידי לחברות שלך לשלוח דחוף לוועדה.

שרון גוטמן: ואם, נניח, מעבירים את זה ביום ראשון לשרה, השרה חותמת ומעבירה את זה, וזה מגיע לכנסת – זה כבר לא מתקבל?

שרון גוטמן: אין מזכירות?

עידו בן-יצחק: אין מזכירות.

אברהם מיכאלי: בתקופה שהכנסת סגורה אנחנו עובדים.

אברהם מיכאלי: חברי הכנסת באים לעבוד.

אברהם מיכאלי: אני רוצה לקבוע פגישות עם ראשי הוועדות, ואז אומר להם שזה שוכב אצלם נכון לעכשיו, אבל שזה יהיה כמו בחוק ההסדרים – סדר עדיפות עליון.

שרון גוטמן: שבעה ימים זה הגיוני, אבל עד יום ראשון זה כבר - - -

אברהם מיכאלי: אם לא, זה יהיה חודש.

שרון גוטמן: אבל זה לא ישים.

עידו בן-יצחק: אל תדאגי לקבלה בוועדה, תשלחי.

אברהם מיכאלי: תשלחו במייל או בפקס, זה גם אפשרי.

אברהם מיכאלי: ממילא הוא לא יעשה ועדה בשבועיים הקרובים.

אברהם מיכאלי: אבל לי חשוב שהגשתם, שאני אוכל להגיד לו שהגשנו, ואז אני מכניס ברשימה שלי שהחוקים האלה והאלה נמצאים על השולחן שלו.

אברהם מיכאלי: טוב, אז עברנו על 1, 2, 3, 4 ו-5.

אברהם מיכאלי: אני רואה פה "הוצאת בשר ודגים מבית קירור".

שרון גוטמן: זה גם - - -

עידו בן-יצחק: זה מוכן?

שרון גוטמן: כן, ואחר כך - - -

אברהם מיכאלי: את מדברת על תקנות שגם - - - .

אברהם מיכאלי: תקשיבי, כשאני כותב לך "שבעה ימים", זה בכוונה – כדי שאתם לא תדחו את זה לעוד חודש.

אברהם מיכאלי: הכנסת סגורה עד 27 באוגוסט, שזה חודש.

אברהם מיכאלי: חבל על הזמן.

אברהם מיכאלי: את יודעת מה, דברי עם ראש לשכת השרה בשמי, שהיא תחתום על זה היום.

שרון גוטמן: יש פה שלושה עורכי דין – שתי תקנות שלי, תקנה אחת של...

שרון גוטמן: כדי להעביר לה את זה היום, צריך שהיא תהיה נמצאת, אנחנו צריכים להספיק - - -

אברהם מיכאלי: דברו איתה בשמי ביום ראשון - - -

שרון גוטמן: זה יכול להיות ביום ראשון - - -

אברהם מיכאלי: ביום ראשון, אבל תדאגו שישלחו את זה לכנסת באותו רגע, אפילו בפקס או מייל.

שרון גוטמן: מניסיון, השרה אוהבת לקרוא, ללמוד, ולפעמים היא מבקשת לקיים - - -

אברהם מיכאלי: אז אם היא תיקח חודש ללמוד - - -

אלי גורדון: זה לוקח יום או יומיים.

אברהם מיכאלי: אז לא תספיקו להגיש.

אלי גורדון: מה הדד-ליין להגשה?

אברהם מיכאלי: הכנסת נסגרת כבר ביום שני.

אברהם מיכאלי: סוגרים את המזכירויות.

אלי גורדון: אז אנחנו נעשה מאמץ להעביר עוד היום ללשכת השרה.

אלי גורדון: אם היא תמצא את הזמן - - -

אברהם מיכאלי: תקשיבו, אם אתם תשלחו את זה ביום ראשון בפקס, אז זה טוב, כי גם הוועדה תקבל את זה.

אברהם מיכאלי: האורגינל יהיה אחר כך.

אלי גורדון: הבעיה היא שיכול להיות שהשרה תרצה ללמוד לפני שהיא חותמת.

שרון גוטמן: בשלושת השבועות האחרונים היה דיון על שתי תקנות, ובשתיהן המנכ"ל או היועץ הסבירו לה במשך - - -

אברהם מיכאלי: לגיטימי, היא לא מהתחום אבל היא רוצה ללמוד.

אברהם מיכאלי: אני רוצה שתדווחו לנו מה עשיתם עם זה.

אברהם מיכאלי: תמסור לה בשמי שאני מבקש לעשות את זה בגלל לוח הזמנים הצפוף.

אברהם מיכאלי: אנחנו לא רוצים שזה יבוטל.

אברהם מיכאלי: סעיף 7, "סימון תאריך על מוצרי בשר ומוצרי דגים".

אברהם מיכאלי: זה אותו דבר?

שרון גוטמן: לא, זה דווקא כבר קיבל אישור, אבל אז משרד החקלאות ביקש מהמגורמים המקצועיים לתקן משהו, הם הסכימו, וזה הוחזר למשרד המשפטים בגלל התיקון הזה.

שרון גוטמן: זה הוחזר בתחילת החודש למשרד המשפטים.

אברהם מיכאלי: עורכת דין גאל, תוכלי לבדוק את זה?

אברהם מיכאלי: זה אומר שכשמשרד המשפטים מחזירים את זה, זה בעצם מוכן לחתימת השרה?

גאל אזריאל: אני מבינה שזה תיקון מינורי.

שרון גוטמן: כן.

גאל אזריאל: אז זה יוכשר לפני זה.

אברהם מיכאלי: אז אני רוצה דיווח על זה.

אברהם מיכאלי: קחו לכן שבוע לדווח לי, גם את וגם גאל.

אברהם מיכאלי: הדבר הבא, "הובלת לחם".

אברהם מיכאלי: אוהו, כמה אנחנו מדברים על זה.

אברהם מיכאלי: ..

שרון גוטמן: זה דוגמה לצו שבגלל שהוא לא מדבר על הייצור עצמו, אפשר לקדם אותו בלי לחכות לתזכיר.

שרון גוטמן: אנחנו צריכים להעביר אותו למשרד המשפטים.

אברהם מיכאלי: זה הולך להיות חוק?

אלי גורדון: לא, הכול תקנות.

אברהם מיכאלי: אז מה הבעיה?

אברהם מיכאלי: הרי ההערות האלה התקבלו כבר לפני שנה.

אברהם מיכאלי: כתוב לי ש"יש לקיים דיון מקצועי במשרד ולהעביר לטיוטה".

אברהם מיכאלי: איזה דיון מקצועי, חברים?

אלי גורדון: יש, יש.

אלי גורדון: יש הרבה טענות, לא תאמין, אבל יש הרבה - - -

אברהם מיכאלי: תקשיבו, התחום הוא חשוב ואני מעריך את זה, אבל צריך לחתוך את זה.

אברהם מיכאלי: כמה זמן אתם צריכים כדי לסיים את זה?

אלי גורדון: עוד שבוע ימים תקבל את כל ה - - -.

אברהם מיכאלי: בסדר, אז עוד שבוע ימים.

אברהם מיכאלי: 9, 10, 11, 12, 13, 14, 15, 16, 17, 18 ו-19 – הכול תחת אותו חוק.

אברהם מיכאלי: סיכמנו שהחוק הזה יקודם ואנחנו נעזור להם לקדם את זה בכנסת.

אברהם מיכאלי: סעיף 20, "טיפול רפואי במכשירי קרינה".

עידו בן-יצחק: שני הנושאים האלה הם במסגרת חוק הקרינה המייננת של המשרד להגנת הסביבה.

אברהם מיכאלי: ואתם לא יכולים להתקדם עם זה בעצם, נכון?

שרון גוטמן: אנחנו לא יכולים...

שרון גוטמן: במישור של נוסח של תקנות – לא.

עידו בן-יצחק: שם סיכמנו שהם יפיצו תזכיר עד 15 באוקטובר.

אברהם מיכאלי: כשנפיץ מכתבים נכתוב לשר שבגללו גם משרד הבריאות לא יכול להתקדם.

אברהם מיכאלי: שהשר יבין את חומרת המצב.

אברהם מיכאלי: אחרי כל המכתבים האלה גם נבקש שראש הממשלה יקיים על זה דיון מיוחד, שיכניס את זה לסדר היום של הממשלה.

אברהם מיכאלי: יש פה עוד נושא – "טיפול בדגים".

עידו בן-יצחק: בזה משרד החקלאות כבר העביר תקנות לוועדת הכלכלה.

אברהם מיכאלי: אז אנחנו מחכים לקדם את זה בוועדת הכלכלה.

אברהם מיכאלי: התקנות האלה מונחות כבר בוועדת הכלכלה.

עידו בן-יצחק: בזמנו משרד הבריאות אמר שאין לו עניין בתקנות האלה, ומשרד החקלאות - - -

קריאות: - - -

שרון גוטמן: אנחנו רק הערנו על זה הערה ספציפית.

אברהם מיכאלי: יש לכם עוד נושא ששכחנו?

אברהם מיכאלי: כי מה שנשכח לא יהיה, אין עוד הזדמנות להשלים את זה.

אברהם מיכאלי: משרד הבריאות, תודה ושנה טובה.

אברהם מיכאלי: משרד הביטחון, יש כמה דברים ישירים וכמה דברים עקיפים.

אברהם מיכאלי: דבר ראשון, "עיסוק בהצפנה".

בת חן הורוביץ: כעיקרון, אנחנו תלויים בנושא הזה באופן אינטנסיבי במשרד ה - - - הנושא הזה הוא נושא מאוד מורכב מבחינה משפטית ועניינית, הוא מערב הרבה גורמים צבאיים וביטחוניים.

בת חן הורוביץ: אנחנו מקווים שתוך חודשיים נגיע למצב של נוסח פנימי.

בת חן הורוביץ: אני יכולה להגיד לך שראש מטה השר מעורב בזה אישית.

בת חן הורוביץ: עוד חודשיים נתייעץ עם משרד המשפטים ואחר כך נחליט.

אברהם מיכאלי: אבל אין לנו חודשיים.

בת חן הורוביץ: אני מבינה, אבל אנחנו הולכים לתקופה של חגים - - -

אברהם מיכאלי: עזבי את זה, אני כבר הסברתי שאין לנו זמן.

אברהם מיכאלי: תקשיבי, ממשרד הביטחון הוצאתי דברים יותר גדולים מהצפנה, אז התירוץ הזה כבר לא עובד.

אברהם מיכאלי: אני רוצה שתעבירי את המסר: אין לנו חודשיים.

אברהם מיכאלי: השאלה באיזה שלב אתם נמצאים היום.

אברהם מיכאלי: אם את מקיימים ישיבה פעם בשבועיים אז תעשו ישיבות יותר אינטנסיביות, כי צריך לגמור את זה.

אברהם מיכאלי: אני מבין שהחוק הזה חשוב מאוד, וחלילה שהוא לא יפקע, כי אז תישארו בלי מגן.

אברהם מיכאלי: לכן אין שום ספק שאתם צריכים לקחת, מצדי, את כל חודש אוגוסט.

אברהם מיכאלי: אין חגים, חגים זה עוד חודש ומשהו.

אברהם מיכאלי: אז קחו את חודש אוגוסט, ודווחי לי עד סוף החודש מה עשיתם.

בת חן הורוביץ: אנחנו עובדים על זה אינטנסיבי - - -

אברהם מיכאלי: לא, לא פעם בשבועיים.

בת חן הורוביץ: אני אעביר את המסר.

אברהם מיכאלי: לא, לא, תעבירי לשר שאני לא נותן יותר הארכות, אני רוצה עד סוף אוגוסט דיווח לאן התקדמנו.

אברהם מיכאלי: כי אם יתחילו לעשות רק הפצה.

אברהם מיכאלי: ..

אברהם מיכאלי: מה את אומרת, עורכת דין גאל?

אברהם מיכאלי: זו פרוצדורה שאנחנו לא נעמוד בה, נכון?

אברהם מיכאלי: זה גם נושא רגיש, יש לו התנגדויות וכולי, נכון?

גאל אזריאל: קשה לי לחשוב שאנחנו נסיים את זה ב - - -

אברהם מיכאלי: תקשיבי, אני חייב לפחות לעלות שלב.

אברהם מיכאלי: זאת אומרת שאם סיימנו הכנה במשרד, אחר כך תהיה הפצה.

אברהם מיכאלי: אנחנו לא נגיע ל-15 באוקטובר כשזה מופץ.

גאל אזריאל: אני לא רואה איך זה יופץ.

גאל אזריאל: משרד המשפטים עוד לא ראה את הדברים - - -

אברהם מיכאלי: תקשיבי, אני חייב להגדיר לו"ז.

אברהם מיכאלי: תודיעי לשר שאני רוצה עד סוף אוגוסט לדעת שהוא סיים עם כל...

אברהם מיכאלי: יש לו סגן שר – מה הוא עושה סגן השר...

אברהם מיכאלי: אני לא רוצה להגיד על זה כלום.

אברהם מיכאלי: שייקח את מי שהוא רוצה.

אברהם מיכאלי: אני רוצה עד סוף אוגוסט דיווח מלא על ההתקדמות בעניין, בלוח הזמנים המוגדר, כדי להביא את זה למצב של הפצת תזכיר חוק ולהביא את זה לוועדת שרים.

אברהם מיכאלי: אני רוצה לו"ז.

אברהם מיכאלי: דיווח באוגוסט, ולפי זה נחליט מה הלאה.

אברהם מיכאלי: הדבר הבא, "מכירת כרטיסי עינוג".

אברהם מיכאלי: למה זה במשרד הביטחון?

בת חן הורוביץ: זה משהו היסטורי.

בת חן הורוביץ: יש החלטה עקרונית להשאיר את הצו על כנו עד ביטול ההכרזה.

בת חן הורוביץ: יש רגישות בנושא הזה מול אוכלוסיית נכי צה"ל.

בת חן הורוביץ: בימים אלה אנחנו בוחנים - - -

אברהם מיכאלי: אגב, יש הרבה תחומים שנוגעים לאוכלוסיות של נכי צה"ל אבל משרדים אחרים מטפלים בהם.

גאל אזריאל: ממה שדווח לי ולוועדה בשנים האחרונות, משרד הביטחון לא רוצה להתקין תקנות מחליפות.

עידו בן-יצחק: אבל יש להם חשיבה מחודשת.

גאל אזריאל: עכשיו יש שיקולים אולי כן לשנות את המדיניות וכן לעשות משהו אקטיבי.

אברהם מיכאלי: מה זה אקטיבי?

אברהם מיכאלי: תקנות?

גאל אזריאל: לא, פשוט לבטל את הצו.

עידו בן-יצחק: לבטל באופן יזום, במקום שיפקע מעצמו.

אברהם מיכאלי: מישהו עלול להיפגע מזה?

אברהם מיכאלי: השאלה אם ניתן לעשות העברה במסגרת משהו אחר.

גאל אזריאל: זה שיקול הדעת של משרד הביטחון, אבל יכול להיות שאין סיבה לתת את טובת ההנאה הזאת לנכי צה"ל, וזה פשוט משהו היסטורי, ואין הצדקה להסדר הזה.

אברהם מיכאלי: אני מעדיף, גם מתוך כבוד למשרד, שזה לא יפקע כתוצאה מביטול מצב חירום.

אברהם מיכאלי: עדיף שלא יגידו, "הנה, הרשלנים האלה לא עשו כלום, וזה פקע".

אברהם מיכאלי: עדיף שהמשרד יתייחס לזה באופן יזום, ואם הוא יחליט כן לוותר, אז שלפחות יהיה נימוק לוויתור; או שיגיד למה זה עובר למשרד אחר.

אברהם מיכאלי: תודיעו לי עד סוף אוגוסט מה חלטתם עם זה.

אברהם מיכאלי: היו עוד דברים עם משרד הביטחון?

עידו בן-יצחק: דברים בתוך משרד המשפטים.

אברהם מיכאלי: אז נציגת משרד הביטחון תישאר איתנו בינתיים.

אברהם מיכאלי: אנחנו עוברים למשרד המשפטים.

גאל אזריאל: אז אני אתחיל ממה שקשור למשרד הביטחון.

גאל אזריאל: דבר ראשון, "חוק הפיקוח על מצרכים ושירותים".

עידו בן-יצחק: סעיף 5.

גאל אזריאל: זה החוק שמכוחו הוצאו כל צווי הפיקוח שאנחנו עוסקים בהם כל הזמן.

גאל אזריאל: החוק הזה הוא לא חוק באחריות משרד המשפטים, אבל כדי לקדם את הפרויקט של ביטול מצב החירום, אנחנו מנסים בימים אלה - - -

אברהם מיכאלי: אגב, הביאו את זה לחוק ההסדרים.

אברהם מיכאלי: היה סעיף אחד כללי כזה, ואנחנו מיד ניחשנו שזה זה.

אברהם מיכאלי: נראה לי שהוציאו את זה.

גאל אזריאל: שוב, אנחנו קבענו ישיבה במשרד המשפטים במהלך החודש, עם כל הגורמים, כדי לראות איך אפשר להניע את התהליך הזה.

גאל אזריאל: חוק הפיקוח עצמו הוא חוק גדול ורחב, ומכוחו הוצאו כל ההסדרים של כל צווי הפיקוח.

גאל אזריאל: בעיקרון, זה חוק שאמור להשפיע במצבי חירום, אבל הוא משפיע מאוד גם במצבים של שגרה, ואנחנו נצטרך לבחון את הנושא בשיתוף פעולה עם כל משרדי הממשלה שהיו פה ועם עוד גורמים – גורמי ביטחון, משרד ראש הממשלה – כדי לראות מה נעשה עם החוק הזה כשנסיים לטפל בכל הצווים שהוצאו מכוחו:

גאל אזריאל: האם נשאיר אותו לזמן חירום, האם נתקן אותו כך שהוא יחול גם כשלא תהיה הכרזה על מצב חירום, האם נשאיר בו רק סעיפים מסוימים.

גאל אזריאל: זה חוק שהמקור שלו הוא בתקנות ההגנה המנדטוריות – בזמן המנדט הבריטי נעשו תקנות שעת חירום כדי להתכונן למלחמת העולם השנייה.

גאל אזריאל: זה חוק שבאמת דורש בחינה מעמיקה.

גאל אזריאל: רוב הסעיפים קשורים להרבה משרדי ממשלה, והם נותנים סמכויות להרבה שרים.

גאל אזריאל: עם זאת, יש כמה סעיפים שקשורים רק למשרד האוצר – אינפלציה ועוד – ויש חלק שקשור רק למשרד הביטחון, ומשרד הביטחון כבר מקדם חוק כדי לבטל את הנושא הזה.

אברהם מיכאלי: אני רוצה להבין: אם ההכרזה בטלה, אז בעצם החוק הזה מת?

גאל אזריאל: לא, החוק הזה הוא לא חוק שפוקע.

גאל אזריאל: יש לנו שני סוגים של חוקים שתלויים בהכרזה על מצב חירום: יש חוקים שיתבטלו ברגע שלא תהיה הכרזה על מצב חירום פעם אחת, ויש חוקים אחרים – כמו חוק הפיקוח על מצרכים ושירותים – שקופאים בזמן שאין הכרזה על מצב חירום, וחוזרים לתחייה כשיש הכרזה.

גאל אזריאל: אבל בגלל שאנחנו ב-2013 ולא ב-1938, אנחנו רוצים לבחון את ההסדרים האלה.

גאל אזריאל: אבל בינתיים, במצב חירום, החוק יהיה בתוקף כל עוד לא נתקן אותו, ככה שבמצב חירום יהיו את ההסדרים האלה.

אברהם מיכאלי: למה קושרים את זה לסוגיה שאנחנו מטפלים בה כרגע?

גאל אזריאל: התוקף של החוק חשוב לנו במצב הנוכחי כי מכוחו קיימים כל הצווים שיש היום.

גאל אזריאל: אי אפשר לבטל את החוק כל עוד - - -

אברהם מיכאלי: כי אז לא יהיו צווים.

גאל אזריאל: בכל מקרה, גם אם אנחנו רוצים את החוק למצבי חירום בלבד, אז העובדה שתבוטל ההכרזה על מצב חירום לא פוגעת בכוונה הזאת, כי ברגע שתהיה הכרזה החוק יחזור לתוקף.

אברהם מיכאלי: אגב, כל הסוגיות שהיו בזמנו בקשר לתשלומים מיוחדים למגזרים תחת התקפות טילים וכולי, זה לא מזה, זה מחוק אחר, נכון?

גאל אזריאל: קודם כול, זו לא הכרזה על ידי חוק יסוד: הממשלה, אלא זו הכרזה על מצב מיוחד בעורף.

גאל אזריאל: וגם, זה לא באותם חוקים, אלא זה יותר הסדרים אד הוק בין משרד האוצר לבין אותם מקומות.

עידו בן-יצחק: יש חוק הגנה על עובדים בשעת חירום, והוא חל בתקופה של מצב מיוחד בעורף.

אברהם מיכאלי: מצב מיוחד, לא קשור למצב חירום.

אברהם מיכאלי: משרד המשפטים, אתם התחלתם להוביל את התיאומים האלה מול כל המשרדים.

אברהם מיכאלי: משרד הביטחון, איך אתם מתחברים פה?

בת חן הורוביץ: אנחנו ביקשנו לבטל את הפרק השני 3, שעוסק בעסקאות לציוד צבאי.

בת חן הורוביץ: זה עבר בקריאה ראשונה בכנסת הקודמת, הוחל על זה דין רציפות, וכרגע זה מונח על שולחן ועדת החוץ והביטחון.

עידו בן-יצחק: אני יכול לעדכן שזה יעלה מיד עם תחילת מושב החורף.

אברהם מיכאלי: אז מה שקשור למשרד הביטחון, זה מקודם.

עידו בן-יצחק: כן.

אברהם מיכאלי: אז מי מעכב לכם כרגע את ההסדר הכולל?

גאל אזריאל: אין מי שמעכב.

גאל אזריאל: אנחנו קבענו ישיבה עם כל הגורמים – וזה הרבה גורמים, כל המשרדים שנמצאים פה וגורמים אחרים – כדי להתחיל להניע את המהלך של תחילת החוק.

גאל אזריאל: אבל ככל ש - - -

אברהם מיכאלי: יכול להיות שהם יגיעו לאותה מסקנה של משרד הביטחון, שהם רוצים לצאת, כי אין להם כלום שם.

גאל אזריאל: יכול להיות.

גאל אזריאל: אבל צריך לבחון – מעבר לצווים שפה, שמסדירים אותם מכוח חוקים אחרים – האם בזמן של שגרה יש להם צורך בסמכויות שיש בחוק.

גאל אזריאל: זה השלב הראשון.

גאל אזריאל: ואחר כך, בזמן של חירום, האם מספיק לנו שהחוק הזה יחזור לתחייה רק אם מכריזים על מצב חירום לפי חוק יסוד: הממשלה, או האם גם אם רק נכריז על מצב מיוחד בעורף – דבר שלא מחזיר את החוק הזה לתחייה – נצטרך את כל ההסדרים האלה, או רק חלק מהם.

גאל אזריאל: שוב, זה הסדרים ישנים ורחבים, וצריך לבחון את כל הדברים האלה.

אברהם מיכאלי: לגבי הפרוצדורה שלנו כאן, מבחינתי תמשיכו עם כל התיאומים.

אברהם מיכאלי: אם משרד הביטחון יוצאים מהתמונה, אז יצאתם מהתמונה ושלום על ישראל.

אברהם מיכאלי: עכשיו, אם, תאורטית, בדצמבר לא תוכרז הארכת מצב חירום, זה לא מבטל את החוק, אבל עד אז עדיף שתהיו כבר בכיוון של מה עושים עם התוכן של החוק.

אברהם מיכאלי: אבל זה לא יפגע בחוק הקיים.

גאל אזריאל: זה לא יפגע בו.

גאל אזריאל: הוא לא יהיה בתוקף כל עוד לא תהיה הכרזה לפי חוק יסוד: הממשלה.

גאל אזריאל: אם נכריז על מצב מיוחד בעורף, הוא לא יהיה בתוקף.

אברהם מיכאלי: הוועדה אמנם רוצה לדרבן אתכם לעשות דברים טובים, אבל אם זה לא מעכב לי פה את ההכרזה או לא-הכרזה, אז - - -

גאל אזריאל: שוב, כל עוד 51 הצווים שנשארים בתוקף קיימים, גם ככה לא נוכל להחליט שאנחנו מבטלים את החוק או - - -

אברהם מיכאלי: בסדר גמור.

אברהם מיכאלי: לכן, מבחינתי, שבסעיף 5 הם ימשיכו בקצב שלהם, כי לי לא מפריע כרגע אם בסוף לא תוכרז הכרזה על מצב חירום.

אברהם מיכאלי: משרד הביטחון, יש עוד כמה חוקים שאני זוכר שבזמנו - - -

עידו בן-יצחק: יש את הנושא של הסדר מקרקעים, שגם קשור אליכם.

גאל אזריאל: נכון.

גאל אזריאל: לגבי "חוק להסדר תפיסת מקרקעים בשעת חירום", מחלקת ייעוץ וחקיקה לקחה על עצמה ליזום תהליך של חקיקה חלופית שתחליף את ההסדר הקיים.

גאל אזריאל: טיוטת התזכיר הועברה לשרת המשפטים, והיא מחכה לבחינה של שרת המשפטים ולאישורה.

אברהם מיכאלי: איך זה קשור למשרד הביטחון?

גאל אזריאל: הגורם העיקרי שצריך את ההסדרים האלה זה משרד הביטחון.

גאל אזריאל: הם שותפים מלאים במהלך - - -

בת חן הורוביץ: אני רק רוצה לומר שהם יצטרכו להעביר הערות.

אברהם מיכאלי: אבל עוד לא החזירו לך את הנוסח.

גאל אזריאל: מה שקרה זה – כמו שקיבלתם בדיווחים הקודמים – שהיו דיונים אצל המשנה ליועץ המשפטי לממשלה לפני כשמונה חודשים עם משרד הביטחון, כדי ללבן את ההערות שלהם.

גאל אזריאל: כתוצאה מכך גובש נוסח מתוקן, הוא הועבר למשרד הביטחון בינואר או פברואר, ומאז ביקשנו כמה פעמים את ההערות של משרד הביטחון, ובחודש האחרון הוחלט במשרד המשפטים שככל שאנחנו לא מקבלים הערות של משרד הביטחון, אנחנו נתקדם לעבר הפצת תזכיר ונקבל את ההערות של משרד הביטחון ביחד עם ההערות של המשרדים האחרים ושל הציבור, כי לנו זה חשוב לקדם את זה.

אברהם מיכאלי: חבל, כי בסוף לא יהיה לכם צו.

גאל אזריאל: זה לא רק העניין של ההכרזה.

גאל אזריאל: ..

גאל אזריאל: זה כן קשור להכרזה, אבל אנחנו, במשרד המשפטים – גם בעקבות החלטות הממשלה שמתקבלות כל שנה, שכל הממשלה צריכה לפעול כדי לנתק את הזיקה של החקיקה הקיימת ממצב חירום – חושבים שזה חשוב לקדם את הדברים האלה, ואנחנו לא חושבים שאפשר לחכות יותר מדי כדי לקדם חקיקה בעניינים האלה.

גאל אזריאל: משרד הביטחון היה שותף למהלך, הוא היה נוכח, הזמנו אותו לישיבה, הם לא העבירו הערות חצי שנה, ולכן הוחלט שאנחנו נקדם את זה.

אברהם מיכאלי: חשוב לי שאת מעירה את זה פה, כי זה קשור למה שאנחנו מדברים עליו כל היום.

אברהם מיכאלי: משרד הביטחון, אני רוצה שתעבירי מסר לשר שהנושא הזה קשור.

אברהם מיכאלי: כי אנחנו לא נעכב כלום כדי למשוך זמן - - -

בת חן הורוביץ: לי נמסר שהיה איזשהו קצר בתקשורת, והם מתכוונים להעביר את ההערות.

אברהם מיכאלי: קצר בתקשורת אסור שיהיה, במיוחד בנושאים כאלה.

אברהם מיכאלי: אני רוצה דיווח עד סוף אוגוסט לגבי מה עשיתם עם זה – בלי קשר לזה שאתם מפיצים את התזכיר.

אברהם מיכאלי: אל תחכו להפצת התזכיר.

גאל אזריאל: להם יש את הנוסח שהפצנו בתזכיר.

אברהם מיכאלי: יש עדיין זמן, אני מבין, להגיע להבנות עד שאתם מביאים את זה לוועדת שרים לחקיקה, נכון?

גאל אזריאל: נכון.

אברהם מיכאלי: לכן אני כן רוצה שתפיצו את החוק החשוב הזה.

גאל אזריאל: זה נמצא על שולחן השרה.

אברהם מיכאלי: יפה.

אברהם מיכאלי: גם תגידי לשרה שאנחנו, הוועדה, רוצים שהדבר הזה כבר יצא החוצה.

אברהם מיכאלי: כי הרבה זמן אנחנו שומעים על זה שיש בעיות עם משרד הביטחון.

גאל אזריאל: אנחנו בקשר יום-יומי עם משרד השרה, והם מבינים טוב מאוד את הדחיפות של הדברים.

אברהם מיכאלי: אני רוצה שהדבר הזה יופץ כבר מידית, כדי שמגבלת הזמן לא תמנע מאיתנו להביא את זה לוועדת השרים הקרובה.

אברהם מיכאלי: אם זה יובא לשם, כבר התקדמנו שלב בחוק החשוב הזה.

אברהם מיכאלי: אז אני רושם לי פה שמשרד הביטחון ידווח עד סוף אוגוסט מה קרה עם זה, ומשרד המשפטים – הפצת תזכיר חוק.

בת חן הורוביץ: תודה רבה לכם.

אברהם מיכאלי: תודה ושנה טובה.

גאל אזריאל: תזכיר לי מה סיכמת.

אברהם מיכאלי: משרד הביטחון יעבירו לכם את התגובה, ואתם, משרד המשפטים – אני רוצה שתזכיר החוק יצא לדרך.

אברהם מיכאלי: אני רוצה להרוויח את 21 הימים עד שכולם יענו לכם.

אברהם מיכאלי: המטרה שלי היא שעד 15 באוקטובר ועדת שרים תדון בזה.

גאל אזריאל: אני מקווה שוועדת השרים תהיה במצב לדון בכל החוקים שנעביר להם.

אברהם מיכאלי: אין מה לעשות.

אברהם מיכאלי: אמנם גם בוועדת השרים צריך להכין את השטח, אבל הם יבינו, כי אם לא, אין בכלל במשק...

אברהם מיכאלי: פרח יודעת את זה, ומזכיר הממשלה ידע את זה מאיתנו, כי אנחנו יושבים איתו בימים הקרובים כדי שיבין את החשיבות של זה.

אברהם מיכאלי: באיזה פורום נשב עם מזכיר הממשלה?

אברהם מיכאלי: נראה אחר כך.

אברהם מיכאלי: אבל צריך שמישהו יבין שאנחנו רודפים אחרי הזנב שלנו כבר שלוש או ארבע שנים.

אברהם מיכאלי: אני עובר לסעיפים 2 ו-3.

עידו בן-יצחק: מדובר בחוק המאבק בטרור.

אברהם מיכאלי: "פקודת מניעת טרור" ו"חוק סמכויות שעת חירום (מעצרים)" זה אותה הצעת חוק שכרגע היא בשלבי החלת רציפות.

אברהם מיכאלי: דיברנו על זה.

אברהם מיכאלי: אגב, הבנתי שכבר עבר המועד.

גאל אזריאל: כן, רק היו שיבושים בהעלאת הנושא ב - - -

אברהם מיכאלי: זה כל כך חבל, כי באותו יום העלו המון רציפויות שאושרו באותו יום.

אברהם מיכאלי: אמרתי לפרח שתרים טלפון שיכניסו את זה באותו היום.

גאל אזריאל: ניסינו, השתדלנו, דיברתי עם הגורמים, וגם אני לא הצלחתי לגרום לזה שיכניסו.

אברהם מיכאלי: אני אומר לך, אני כן רוצה שתוודאי שזה מונח.

גאל אזריאל: קיבלתי הבטחה מלשכת השרה שיפעלו כדי שזה יעבור בשבוע הראשון.

גאל אזריאל: זו הכוונה וזה הרצון של הממשלה.

אברהם מיכאלי: אני מבין שצריך להכניס את זה למזכירות הכנסת כדי שזה יעבור לנשיאות.

עידו בן-יצחק: זה משהו שמצוי על סדר היום של הכנסת, וזה יכול בכל יום נתון - - -

אברהם מיכאלי: זה אומר שמישהו רק צריך לדאוג שהנשיאות תאשר את זה בסדר היום.

אברהם מיכאלי: זה הכול, אין פה שום דבר מסובך.

אברהם מיכאלי: אולי צריך להודיע על זה כבר היום.

אברהם מיכאלי: תרשמי לך שמי שמטפל בזה בקשר מול הכנסת, שישים את זה כבר בסדר היום.

אברהם מיכאלי: אחר כך, במה שקשור לוועדת החוקה נטפל בוועדת החוקה.

אברהם מיכאלי: את יודעת מה, תדווחי לעידו שאכן דאגו לזה.

אברהם מיכאלי: צריך להוציא הודעה למזכירות הכנסת להכניס את זה לסדר היום לדיון מידי.

אברהם מיכאלי: רק אז ידונו בזה בנשיאות, אחרת לא ידונו.

גאל אזריאל: אני רוצה לחדד משהו בעניין של הצעת החוק של פקודת מניעת טרור.

גאל אזריאל: כמו שכולנו יודעים, זה הנושא העיקרי, הגדול והמורכב ביותר היום שתלוי בהכרזה על מצב חירום.

גאל אזריאל: ככה שהממשלה תפעל להעביר את זה לרציפות בכנסת כבר במפגש הראשון של המושב.

גאל אזריאל: אז אנא, תפעלו גם בכנסת כדי שזה יתאפשר.

אברהם מיכאלי: אני אומר לך שאמרו לי כמה פעמים שיושב-ראש הוועדה מתנדנד.

אברהם מיכאלי: הלכתי לדבר איתו, והוא אמר לי חד-משמעית שאין לו שום התנגדות לדון בזה ולהביא את זה לסדר היום בעדיפות.

אברהם מיכאלי: אני אשב לו על הראש, אבל כמובן שגם שרת המשפטים צריכה לעשות את זה וגם למשרד הביטחון יש עניין בזה.

אברהם מיכאלי: אנחנו נכניס את זה למכתב למזכיר הממשלה.

אברהם מיכאלי: צריך לשכנע את יושב-ראש הוועדה לתת לזה עדיפות.

אברהם מיכאלי: חוק המשילות קיבל שמונה ישיבות, אז גם בזה אפשר.

אברהם מיכאלי: זה חוק שדנים בו בישיבה פתוחה?

עידו בן-יצחק: אפשר לקבוע שישיבה מסוימת תהיה חסויה, אבל זה לא משהו ש...

אברהם מיכאלי: גאל, את תעשי את הווידוא שמזכירת הכנסת תקבל פנייה רשמית ממזכיר הממשלה, בסדר?

אברהם מיכאלי: אני עובר לסעיף 4, "חוק הסדרי משפט ומינהל".

אברהם מיכאלי: המשרד הונחה להפיץ תזכיר עד 1.9.2012.

אברהם מיכאלי: מה קרה מאז?

אברהם מיכאלי: למה לא הופץ תזכיר?

גאל אזריאל: מאז היו בחירות והשר התחלף.

גאל אזריאל: החוק הזה, כפי שהסברתי כבר כמה פעמים, הוא חוק שנחקק בדיוק אחרי מלחמת ששת הימים, כדי להסדיר את ההחלה של המשפט, השירות והמינהל על ירושלים המזרחית.

אברהם מיכאלי: זה קשור למשא ומתן המדיני.

גאל אזריאל: זו לא שאלה משפטית, זו שאלה פוליטית-מדינית.

גאל אזריאל: לכן אני מנסחת עכשיו מכתב מסובך ורגיש לשרת המשפטים כדי להסביר לה את הנושא של החוק.

אברהם מיכאלי: אנחנו למדנו את זה באותה כיתה, היא יודעת מה זה הסדרי שלטון ומשפט.

גאל אזריאל: כן, אבל הגלגולים ההיסטוריים והמשפטיים של החוק הזה הם לא פשוטים.

גאל אזריאל: היו תקנות שעת חירום כדי להאריך חלק מההוראות של החוק שהיו זמניות, ומאז הן זוכות להארכה.

גאל אזריאל: ואז בכנסת החליטו שלא צריך לעשות חוק שיהיה תלוי במצב חירום, אבל ברגע האחרון הם חזרו בעצמם ואמרו: בכל זאת נעשה שזה יהיה תלוי במצב חירום.

גאל אזריאל: יש הרבה רגישויות.

גאל אזריאל: כבר אז היו בעיות רגישות מול האו"ם על זה שזה נשאר ככה.

אברהם מיכאלי: פקיעה של הכרזת מצב חירום פוגעת בחוק?

גאל אזריאל: כן.

אברהם מיכאלי: אם ככה אז יש לכם בעיה.

גאל אזריאל: אני יודעת.

גאל אזריאל: אנחנו בבעיה כי מצד אחד, משפטית, רצוי מאוד...

גאל אזריאל: זה יותר שאלות פרשניות, ההשלכות של פקיעות תוקפם של חלק מהסעיפים שיש בחוק.

גאל אזריאל: זה מיושן, ויכול להיות שלא יתעוררו בעיות, אבל גם יכול להיות שכן יתעוררו.

גאל אזריאל: מבחינת פרשנות משפטית עדיף מאוד שלפחות חלק מהסעיפים האלה יישארו בתוקף.

גאל אזריאל: אבל שוב, יש הרבה רגישויות - - - אני לא יכולה לקבל את ההחלטה.

אברהם מיכאלי: בוודאי שלא, ולכן אני אומר כך: אם הדבר קשור להכרזה, חשוב שהשרה תיקח את העמדה שלה ותחליט מה היא רוצה לעשות.

אברהם מיכאלי: מצד שני, תארי לך שנישאר עם חוק אחד או שניים - - -

גאל אזריאל: מצד שני, ברגע שתתקבל החלטה אצל השרה בעניין הזה, התזכיר יהיה רק משפט אחד: סעיף 27 בטל.

גאל אזריאל: כלומר, אין מקום להרבה הערות, וגם, זה רק של משרד המשפטים.

גאל אזריאל: ואחר כך מפיצים תזכיר, 21 יום, מקבלים הערות או לא מקבלים הערות, וזה מגיע ישר לטיוטת חוק בוועדת השרים.

גאל אזריאל: ואני מקווה שגם בכנסת נסיים את העניין תוך דיון אחד או שניים.

גאל אזריאל: צריך להסביר לכנסת מה המשמעות של החוק, מה ההשפעות ולמה אנחנו רוצים לבטל את התקנות לשעת חירום.

אברהם מיכאלי: אני מבין את הרגישות של להעלות את זה בתקופה כזאת, שהמשא ומתן המדיני בדיוק החל.

אברהם מיכאלי: אבל את, מבחינת לוח הזמנים המוגדר שלנו, צריכה להביא לשרה את עמדתי, שאני רוצה שהחלטה תתקבל, לכאן או לכאן.

אברהם מיכאלי: אני רוצה שתגידי לי אם תוכלי בחודש הקרוב לקבל ממנה עמדה.

אברהם מיכאלי: ההחלטה פה היא מדינית, היא לא החלטה של מה משרד מסוים חושב על זה.

גאל אזריאל: אני בשלב הסופי של הכנת כל המעטפת, אני צריכה לשלוח את זה - - -

אברהם מיכאלי: אני רוצה שתדווחי לי עד סוף אוגוסט.

אברהם מיכאלי: כי אם את תתחילי להפיץ, אז שלפחות יהיה לך זמן.

אברהם מיכאלי: שיהיה לך את החודש וחצי, עד אמצע אוקטובר, להביא את זה לוועדת שרים.

אברהם מיכאלי: עם כל הרגישות של העניין, שייקחו בחשבון שאם לא תהיה הכרזת מצב חירום אז זה יפגע.

אברהם מיכאלי: לכן שהשרה תדע שאין יותר זמן שהיה בשנים קודמות.

אברהם מיכאלי: אז עד סוף אוגוסט נקבל ממך את העמדה שלה בעניין הזה.

אברהם מיכאלי: סיימנו את הרשימה.

אברהם מיכאלי: עידו, יש משהו שאתה חושב שלא דנו בו עדיין?

עידו בן-יצחק: עברנו על הכול.

אברהם מיכאלי: אז אני מציע כך...

אברהם מיכאלי: לא סתם אמרתי שמשרד המשפטים הם הרגולטור הכי חשוב בכל ה...

אברהם מיכאלי: משרדי ממשלה, עם כל החשיבות, אצלם זה כנראה עוד נושא.

אברהם מיכאלי: הם לא מבינים את זה, הם לא מבינים שבסוף לא יישאר להם כלום מכל הסעיפים האלה.

אברהם מיכאלי: לכן אני...

אברהם מיכאלי: כמובן אפנה גם לשרת המשפטים במכתב שאוציא, שהיא תסייע לנו.

אברהם מיכאלי: אבל המנגנונים שלה גם צריכים לסייע לנו.

אברהם מיכאלי: הייעוץ המשפטי לממשלה, בפעם הקודמת הם קיבלו מאיתנו מכתב.

אברהם מיכאלי: אנחנו קיבלנו מהם תשובה?

עידו בן-יצחק: אני לא זוכר.

עידו בן-יצחק: אני חושב שכן.

גאל אזריאל: באיזה עניין?

אברהם מיכאלי: בסוגיות האלה, שייתן את הדחיפה.

גאל אזריאל: קודם כול, בסוגיות שלנו, אני עובדת מול - - -

אברהם מיכאלי: אני לא מדבר על הסוגיות של משרד המשפטים, אלא על כל משרדי הממשלה.

אברהם מיכאלי: שמישהו מהממשלה ייתן את הדחיפה - - -

גאל אזריאל: למרות שלא נדרשנו לשאלה הזאת, כן כתבנו משהו על זה שאנחנו מריצים את הפרויקט ואנחנו מנסים לגרום למשרדים לקדם את הנושאים האלה ככל האפשר.

גאל אזריאל: אני יכולה להגיד לכם שנעשתה ישיבה אצלנו בתוך המחלקה, ואנחנו גם רוצים לפנות למזכיר הממשלה וליועץ המשפטי של הממשלה, כדי שגם הם יפנו למשרדים השונים.

אברהם מיכאלי: אתם תעשו את המקסימום שאתם יכולים, ואנחנו כוועדה גם ניזום קשר ישיר מול כל הגורמים, כדי שיבינו שאנחנו נערכים למצב של גמר הטיפול בסוגיה הזאת, בתקווה בהכרזה הקרובה.

אברהם מיכאלי: דברים קריטיים ודחופים שיישארו, נראה איך - - -

גאל אזריאל: יש עניין שצריך בכל זאת, מתוך הגינות, להוסיף ולהגיד לוועדת המשנה: בנוסף לכל צווי הפיקוח, העניין המרכזי שקיים בכוח הכרזה על מצב חירום זה הסמכות של הממשלה להתקין תקנות שעת חירום, שברגע שכבר לא נכריז על מצב חירום לא תהיה סמכות להתקין אותן.

גאל אזריאל: בשנים האחרונות הכלי המרכזי, כמעט היחיד, שנעשה בתקנות שעת חירום הוא הכלי של ריתוק עובדים כאשר הם שובתים ולא מספקים שירותים חיוניים.

גאל אזריאל: הסמכות הזאת לא תישאר כשאנחנו נבטל את מצב החירום.

גאל אזריאל: זה גם נושא שנבחן בתוך הממשלה.

אברהם מיכאלי: באיזה מסגרת רוצים להכניס את זה?

אברהם מיכאלי: תחת איזה חוק?

אברהם מיכאלי: הסדרי משפט ומינהל?

גאל אזריאל: לא, לא, זה משהו אחר לגמרי.

גאל אזריאל: יש הסדר על חוק - - - חובה, שימנע מגופים מסוימים לשבות.

גאל אזריאל: יש בחינה של אפשרות אחרת, אפשרות של - - - שירות בסיסי, שמכוח חוק חדש שיצטרך להיחקק, ירתקו את מספר העובדים המינימלי כדי לספק את המוצרים החיוניים.

גאל אזריאל: אבל עד היום, כשבית-הדין לעבודה לא נתן צווי מניעה וכשהממשלה ראתה צורך חיוני שעובדים מסוימים ימשיכו לעבוד כדי לספק מוצרים חיוניים למשק, הוצאו תקנות שעת חירום.

גאל אזריאל: אני רוצה להזכיר שהפעם האחרונה שנעשה שימוש בכלי הזה הייתה ב-2010 והפעם הקודמת לה הייתה ב-2004, ככה שלא צריך את הכלי הזה יום-יום, אבל זה כן כלי שקיים היום, שכבר לא יהיה איתנו כאשר נבטל את ההכרזה על מצב חירום.

גאל אזריאל: צריך להיות מודעים לזה.

אברהם מיכאלי: אז נערכים למסלול חלופי.

אברהם מיכאלי: מותר לממשלה לבקש מהכנסת לתת לה כלי למצב מסוים, אבל הכנסת צריכה לאשר לה את זה.

גאל אזריאל: ברור.

אברהם מיכאלי: אני מבין את הרגישויות שעלולות להיות - - -

גאל אזריאל: אני הזכרתי את זה רק כי שאלת אם יש עוד נושא.

אברהם מיכאלי: אני מבין.

אברהם מיכאלי: אבל בגדול, יש הבדל בין לבוא לבקש רשימה של נושאים שכולם מבינים שהם לא דורשים הכרזת מצב חירום, לבין מצב של ויכוח פוליטי-מדיני שיש במדינה ובגללו מעכבים מצבים מסוימים.

אברהם מיכאלי: אני לא נאיבי עד כדי כך שאני חושב שמחר בבוקר הכול ילך לפי התכנון הזה, אבל אנחנו נביא למצב אחר, כמו שהבאנו בשנים באחרונות למצב של 104 צווים פחות.

אברהם מיכאלי: זה מצב לא תקין שאנחנו שנה שלמה לא התקדמנו, כאילו הגננת לא עבדה אז הילדים השתוללו.

אברהם מיכאלי: אבל הפעם הכנסת החליטה על חצי שנה.

אברהם מיכאלי: הכנסת מצהירה בכך הצהרה ברורה לממשלה: אין יותר מצב שמאריכים אוטומטית כל שנה.

אברהם מיכאלי: חצי שנה זה איתות מאוד ברור לממשלה שבכך אנחנו מסיימים את העניין.

אברהם מיכאלי: אני סוגר את הישיבה.

אברהם מיכאלי: תודה רבה, שנה טובה, וכתיבה וחתימה טובה לכולנו.